**ΒΟΥΛΗ ΤΩΝ ΕΛΛΗΝΩΝ**

**ΠΕΡΙΟΔΟΣ ΙΖ΄ - ΣΥΝΟΔΟΣ Β΄**

**ΔΙΑΡΚΗΣ ΕΠΙΤΡΟΠΗ ΕΘΝΙΚΗΣ ΑΜΥΝΑΣ ΚΑΙ ΕΞΩΤΕΡΙΚΩΝ ΥΠΟΘΕΣΕΩΝ**

**Π Ρ Α Κ Τ Ι Κ Ο**

**(Άρθρο 40 παρ. 1 Κ.τ.Β.)**

Στην Αθήνα σήμερα, 2 Φεβρουαρίου 2017, ημέρα Πέμπτη και ώρα 15.20΄, στην Αίθουσα Γερουσίας, συνήλθε σε συνεδρίαση η Διαρκής Επιτροπή Εθνικής Άμυνας και Εξωτερικών Υποθέσεων, υπό την προεδρία του Προέδρου αυτής, κ. Κωνσταντίνου Δουζίνα, με θέμα ημερήσιας διάταξης:

Συνέχιση της επεξεργασίας και εξέτασης του σχεδίου νόμου του Υπουργείου Εξωτερικών «Τροποποίηση του Κώδικα του Οργανισμού του Υπουργείου Εξωτερικών και λοιπές διατάξεις». (3η συνεδρίαση).

 Στη συνεδρίαση παρέστησαν ο Υφυπουργός Εξωτερικών, κ. Ιωάννης Αμανατίδης, καθώς και αρμόδιοι υπηρεσιακοί παράγοντες.

Ο Πρόεδρος της Επιτροπής, αφού διαπίστωσε την ύπαρξη απαρτίας, κήρυξε την έναρξη της συνεδρίασης και έκανε την α΄ ανάγνωση του καταλόγου των μελών της Επιτροπής. Παρόντες ήταν οι Βουλευτές κ.κ. Ελένη Αυλωνίτου, Βάλια Βαγιωνάκη, Γιώργος Βαρεμένος, Γιάννης Δέδες, Κωνσταντίνος Δουζίνας, Δημήτριος Εμμανουηλίδης, Χρήστος Καραγιαννίδης, Γεώργιος Κυρίτσης, Μάκης Μπαλαούρας, Συμεών Μπαλλής, Δημήτρης Μάρδας, Γιώργος Ντζιμάνης, Νικόλαος Ξυδάκης, Γιώργος Πάντζας, Δημήτρης Ρίζος, Κώστας Σπαρτινός, Ολυμπία Τελιγιορίδου, Χαρίλαος Τζαμακλής, Μαρία Τριανταφύλλου, Βασίλης Τσίρκας, Σάββας Αναστασιάδης, Αθανάσιος Δαβάκης, Αναστάσιος Δημοσχάκης, Αθανάσιος Καββαδάς, Σταύρος Καλαφάτης, Ιωάννης Κεφαλογιάννης, Κωνσταντίνος Κουκοδήμος, Γεώργιος Κουμουτσάκος, Κωνσταντίνος Τασούλας, Κωνσταντίνος Τσιάρας, Παναγιώτης Ηλιόπουλος, Νικόλαος Κούζηλος, Χρήστος Παππάς, Αθανάσιος Θεοχαρόπουλος, Μανώλης Συντυχάκης, Αθανάσιος Παφίλης, Σταύρος Τάσσος, Δημήτριος Καμμένος, Κωνσταντίνος Κατσίκης, Ιωάννης Σαρίδης και Σπυρίδων Δανέλλης.

ΚΩΝΣΤΑΝΤΙΝΟΣ ΔΟΥΖΙΝΑΣ (Πρόεδρος της Επιτροπής): Κυρίες και κύριοι συνάδελφοι, αρχίζει η συνεδρίαση της Επιτροπής. Μετά την πρωινή συνεδρίαση, που ήταν εξαιρετικά ενημερωτική, συνεχίζουμε την επεξεργασία και εξέταση του σχεδίου νόμου του Υπουργείου Εξωτερικών «Τροποποίηση του Κώδικα του Οργανισμού του Υπουργείου Εξωτερικών και λοιπές διατάξεις». Πριν μπούμε στη συζήτηση των άρθρων, θα ψηφίσουν τα κόμματα επί της αρχής του νομοσχεδίου. Τον λόγο έχει ο κ. Μάρδας.

ΔΗΜΗΤΡΙΟΣ ΜΑΡΔΑΣ (Εισηγητής του ΣΥ.ΡΙΖ.Α.): Ναι.

ΚΩΝΣΤΑΝΤΙΝΟΣ ΔΟΥΖΙΝΑΣ (Πρόεδρος της Επιτροπής): Τον λόγο έχει ο κ. Κουμουτσάκος.

ΓΕΩΡΓΙΟΣ ΚΟΥΜΟΥΤΣΑΚΟΣ (Εισηγητής της Νέας Δημοκρατίας): Όχι.

ΚΩΝΣΤΑΝΤΙΝΟΣ ΔΟΥΖΙΝΑΣ (Πρόεδρος της Επιτροπής): Τον λόγο έχει ο κ. Παππάς.

ΧΡΗΣΤΟΣ ΠΑΠΠΑΣ (Ειδικός Αγορητής του Λαϊκού Συνδέσμου - Χρυσή Αυγή): Όχι.

ΚΩΝΣΤΑΝΤΙΝΟΣ ΔΟΥΖΙΝΑΣ (Πρόεδρος της Επιτροπής): Ο κ. Κωνσταντινόπουλος με έχει ειδοποιήσει ότι βρίσκεται σε κάποια άλλη υποχρέωση και θα έρθει αργότερα, οπότε θα τον ρωτήσουμε, όταν έρθει. Τον λόγο έχει ο κ. Τάσσος.

ΣΤΑΥΡΟΣ ΤΑΣΣΟΣ (Ειδικός Αγορητής του Κ.Κ.Ε.): Όχι.

ΚΩΝΣΤΑΝΤΙΝΟΣ ΔΟΥΖΙΝΑΣ (Πρόεδρος της Επιτροπής): Τον λόγο έχει ο κ. Κατσίκης.

ΚΩΝΣΤΑΝΤΙΝΟΣ ΚΑΤΣΙΚΗΣ (Ειδικός Αγορητής των Ανεξαρτήτων Ελλήνων): Ναι.

ΚΩΝΣΤΑΝΤΙΝΟΣ ΔΟΥΖΙΝΑΣ (Πρόεδρος της Επιτροπής): Τον λόγο έχει ο κ. Σαρίδης.

ΙΩΑΝΝΗΣ ΣΑΡΙΔΗΣ (Ειδικός Αγορητής της Ένωσης Κεντρώων): Επιφυλασσόμαστε.

ΚΩΝΣΤΑΝΤΙΝΟΣ ΔΟΥΖΙΝΑΣ (Πρόεδρος της Επιτροπής): Τον λόγο έχει ο κ. Δανέλλης.

ΣΠΥΡΙΔΩΝ ΔΑΝΕΛΛΗΣ (Ειδικός Αγορητής του «Ποταμιού»): Επιφυλασσόμαστε.

ΚΩΝΣΤΑΝΤΙΝΟΣ ΔΟΥΖΙΝΑΣ (Πρόεδρος της Επιτροπής): Επομένως, το σχέδιο νόμου του Υπουργείου Εξωτερικών «Τροποποίηση του Κώδικα του Οργανισμού του Υπουργείου Εξωτερικών και λοιπές διατάξεις», γίνεται δεκτό, επί της αρχής, κατά πλειοψηφία. Τον λόγο έχει ο κ. Κουμουτσάκος.

ΓΕΩΡΓΙΟΣ ΚΟΥΜΟΥΤΣΑΚΟΣ (Εισηγητής της Νέας Δημοκρατίας): Κύριε Πρόεδρε, θέλω να κάνω μια διαδικαστική ερώτηση. Δεύτερη ανάγνωση προβλέπεται;

ΚΩΝΣΤΑΝΤΙΝΟΣ ΔΟΥΖΙΝΑΣ (Πρόεδρος της Επιτροπής): Νομίζω ότι η γενική συμφωνία ήταν να έχουμε τη συζήτηση επί των άρθρων και τη δεύτερη ανάγνωση μαζί, σήμερα, για να πάει την επόμενη εβδομάδα στην Ολομέλεια. Το επόμενο βήμα, πριν μπούμε στη συζήτηση επί των άρθρων, είναι ο κ. Υφυπουργός να μας πει ποιες νομοτεχνικές βελτιώσεις καταθέτει το Υπουργείο. Τον λόγο έχει ο κ. Αμανατίδης.

ΙΩΑΝΝΗΣ ΑΜΑΝΑΤΙΔΗΣ (Υφυπουργός Εξωτερικών): Κύριε Πρόεδρε, θα ήθελα να καταθέσω στην Επιτροπή νομοτεχνικές βελτιώσεις στο σχέδιο νόμου του Υπουργείου Εξωτερικών «Τροποποίηση του Κώδικα του Οργανισμού του Υπουργείου Εξωτερικών και λοιπές διατάξεις». Είναι αρκετές οι νομοτεχνικές βελτιώσεις. Θα σας τις δώσω, έτσι ώστε να σας μοιραστούν και να τις έχετε, κυρίες και κύριοι συνάδελφοι. Αυτό που θέλω να διαβάσω είναι δύο σημαντικές.

Στο τρίτο εδάφιο της παρ. 2 του άρθρου 2, μετά τη φράση «*τα μέλη του Επιστημονικού Συμβουλίου ορίζονται με απόφαση του Υπουργού Εξωτερικών*», διαγράφεται η φράση «*με τριετή θητεία*» και προστίθεται η φράση «*μετά από την επιλογή από έναν κατάλογο μελών ΔΕΠ στα ως άνω γνωστικά αντικείμενα, ο οποίος διαμορφώνεται κατόπιν αξιολόγησης από τριμελή επιτροπή, η οποία αποτελείται από τον Υπηρεσιακό Γενικό Γραμματέα, τον Α΄ Γενικό Διευθυντή Πολιτικών Υποθέσεων και τον Γενικό Διευθυντή Προσωπικού, Διοικητικής Οργάνωσης και Οικονομικής Διαχείρισης του Υπουργείου Εξωτερικών. Η θητεία τους είναι τριετής*». Στην παρ.2 του άρθρου 1, στην περ. δ΄, πριν από τη λέξη «*θέση*», προστίθεται η λέξη «*άμισθη*». Είναι και κάποιες άλλες νομοτεχνικές, που έχουμε επεξεργαστεί μέχρι στιγμής. Τα καταθέτω στη Γραμματεία της Επιτροπής.

ΚΩΝΣΤΑΝΤΙΝΟΣ ΔΟΥΖΙΝΑΣ (Πρόεδρος της Επιτροπής): Επομένως, περνάμε στη συζήτηση των άρθρων του νομοσχεδίου. Τον λόγο έχει ο Εισηγητής του ΣΥ.ΡΙΖ.Α., ο κ. Μάρδας.

ΔΗΜΗΤΡΙΟΣ ΜΑΡΔΑΣ (Εισηγητής του ΣΥ.ΡΙΖ.Α.): Κύριε Πρόεδρε, κυρίες και κύριοι συνάδελφοι, σε ό,τι αφορά στην αναλυτικότερη παρουσίαση κατ’ άρθρο, στο άρθρο 1 έχουμε την επανασυγκρότηση του Κέντρου Ανάλυσης και Σχεδιασμού, του ΚΑΣ, το οποίο εκπονεί μελέτες για όλες τις ειδικότητες. Ορίζεται ένας Επιστημονικός Διευθυντής, που, όπως τονίστηκε, προστέθηκε ότι είναι άμισθος. Οι αποσπασμένοι καλύπτουν τις ανάγκες του συγκεκριμένου Κέντρου για 3 έτη. Σε ό,τι αφορά στο άρθρο 2, έχουμε την ανασύσταση του Επιστημονικού Συμβουλίου, που αποτελείται από όχι περισσότερα από 7 άτομα, με διάρκεια θητείας 3 χρόνια. Γνωμοδοτεί για ιδιαίτερα νομικά θέματα διεθνούς δικαίου και ευρώ και εδώ έχουμε την προσθήκη της Τριμελούς Επιτροπής σε ό,τι αφορά στην επιλογή των ατόμων. Σε ότι αφορά στο άρθρο 3, έχουμε το Γραφείο της Νομοθετικής Πρωτοβουλίας, το οποίο υπάγεται απευθείας στον Υπουργό Εξωτερικών με 4 άτομα. Στο άρθρο 4 έχουμε τα απόρρητα, πάνω από 25.000 ευρώ διαβιβάζονται τη Βουλή. Εδώ έχει γίνει μια προσθήκη, όπου όλα τα έγγραφα, τα δίνονται, επιστρέφουν αυθημερόν και δεν αναπαράγονται.

ΙΩΑΝΝΗΣ ΑΜΑΝΑΤΙΔΗΣ (Υφυπουργός Εξωτερικών): Δεν έγινε αυτή η αλλαγή.

ΔΗΜΗΤΡΙΟΣ ΜΑΡΔΑΣ (Εισηγητής του ΣΥΡΙΖΑ): Καλώς. Σε ότι αφορά στο άρθρο 5, έχουμε το ανώτατο όριο ηλικίας 70 ετών για την αποχώρηση από την υπηρεσία των προϊσταμένων των άμεσων προξενικών Αρχών και πάνω από τα 67 προβλέπεται να υπάρχει ένα πιστοποιητικό υγείας.

Στο άρθρο 6, έχουμε τη κάλυψη του Νομικού Συμβουλίου του Κράτους για ποινικές και αστικές υποθέσεις και εδώ σημειώνεται ότι υπάλληλοι του ΥΠΕΞ δεν διώκονται, δεν ενάγονται για γνώμη που διατύπωσαν κατά την άσκηση των καθηκόντων τους. Σε ότι αφορά στο άρθρο 7, έχουμε τη διατήρηση του βαθμού του εμπειρογνώμονος Πρεσβευτή-Συμβούλου Α΄ επί τιμή, ακόμα και αν δεν έχει εξαντλήσει ο εμπειρογνώμονας τα 30 έτη υπηρεσίας, λόγω των χαρακτηριστικών που διακρίνονται στο συγκεκριμένο Κλάδο. Στο άρθρο 8, έχουμε βελτιώσεις του ν.4336/2015 περί οδοιπορικών, διαγράφονται οι παρ. 2 και 3 και παραμένει μόνο εκείνη η παράγραφος, που αναφέρεται στις έκτακτες ανάγκες.

Στο άρθρο 9, έχουμε για την ίση μεταχείριση στην απασχόληση και την εργασία. Εδώ στην ουσία, προσαρμόζεται – όπως εκτεταμένα ανέφερε το πρωί ο νομικός του Υπουργείου Εξωτερικών – η όλη πρακτική την οποία έχουμε στην κοινοτική νομοθεσία, οπότε αποφεύγονται δυσάρεστες εξελίξεις που συνδέονται με το Ευρωπαϊκό Δικαστήριο. Στο άρθρο 10, το οποίο αναφέρεται στους μισθούς, τα επιδόματα της αλλοδαπής και τα οδοιπορικά που αφορούν στους αστυνομικούς που εργάζονται σε εμάς, εκεί δεν προβλέπεται αναδρομική ισχύ.

Στο άρθρο 11, έχουν προστεθεί και άλλες γλώσσες πλην των Γαλλικών σε ότι αφορά στις προϋποθέσεις που πρέπει να πληροί ένας υποψήφιος διπλωμάτης. Στο άρθρο 12, ιδρύεται το Γραφείο Στατιστικής ως αυτοτελής μονάδα του ΥΠΕΞ και δεν έχουμε προσλήψεις εδώ. Στο άρθρο 13, προβλέπεται η συνεργασία Νομικού Συμβουλίου του Κράτους και της ΕΝΥ για διάφορα προδικαστικά ερωτήματα, τα οποία απευθύνονται στα θεσμικά Όργανα της Ευρωπαϊκής Ένωσης. Το άρθρο 14 θέτει τέλος στο ΕΚΕΜ. Το άρθρο 15 αναφέρεται στα ΔΕΠ πλήρους απασχόλησης, τα οποία θα εργάζονται στο ΚΑΣ. Το άρθρο 16 προβλέπει το 30% των εσόδων από βίζες και οτιδήποτε άλλα έσοδα των Πρεσβειών που βρίσκονται στο εξωτερικό να περιέρχονται στον προϋπολογισμό του Υπουργείου Εξωτερικών. Το άρθρο 17 προβλέπει μια προσαρμογή των ημερών των μετακινήσεων εκτός έδρας, λόγω των πολλών ταξιδιών που πραγματοποιούνται, λόγω αναγκών στο Υπουργείο Εξωτερικών. Πολλοί ταξιδεύουν πάνω από 80 ημέρες. Και βέβαια, επεκτείνεται όλη αυτή η διαδικασία και είναι και μια προσθήκη και στα μέλη των πολιτικών γραφείων των πολιτικών προσώπων.

Τέλος, θέλω να απαντήσω σε μια ερώτηση που τέθηκε το πρωί. Γιατί τα 5.000 αιτήματα έγιναν 15.000 στις πρεσβείες μας, στους εμπορικούς ακολούθους; Τα προβλήματα που αντιμετωπίζουν οι μικρομεσαίες επιχειρήσεις, οι οποίες έγιναν εξωστρεφείς, δεν είναι ένα φαινόμενο μόνο του 2016 είναι και του 2015, 2014 και 2013 και ομολογουμένως, πάρα πολλές έχουν ανοίξει τα φτερά τους σε ξένες αγορές, γιατί εκεί βλέπουν ότι υπάρχει μια αγορά που μπορεί να καλύψει τα όποια προβλήματα δημιουργούνται στην δική μας αγορά.

Μπορώ να σας πω ότι η θεαματική αυτή αλλαγή οφείλεται στο γεγονός ότι η συγκεκριμένη Διεύθυνση Β΄ έχει αναδιοργανωθεί και έχει υπερτριπλασιάσει τον όγκο της δουλειάς της μέσα σε μια χρονιά. Απλά επισημαίνω ότι από το 2010 μέχρι το 2014, αθροιστικά, έγιναν 12 Μικτές Διυπουργικές Επιτροπές και 14 επιχειρηματικές αποστολές. Το 2015 λόγω μη προγραμματισμού του 2014 έγινε μόνο μια Μικτή Διυπουργική Επιτροπή και μια επιχειρηματική αποστολή. Και το 2016, είχαμε 12 Μικτές Διυπουργικές Επιτροπές και 14 επιχειρηματικές αποστολές προγραμματισμένες, αλλά υλοποιήθηκαν οι 12 για λόγους που δεν οφείλονται σε εμάς, γιατί στην μια δεν εκφράστηκε ενδιαφέρον από τους επιχειρηματίες που αφορούσε στην Τυνησία και η δεύτερη, που ήταν για τη Σαουδική Αραβία, μετατέθηκε για το 2017.

Σε ό,τι αφορά στο έτος 2017, το πρόγραμμα προβλέπει 12 Μικτές Διυπουργικές Επιτροπές και 22 επιχειρηματικές αποστολές. Καταλαβαίνετε ότι από μια περίοδο που είχαμε μια, δύο και τρεις μεικτές Διυπουργικές Επιτροπές και δυο-τρεις επιχειρηματικές αποστολές βρεθήκαμε στις 12 και στις 14, δηλαδή έχει υπερτριπλασιαστεί η δουλειά.

Από την άλλη πλευρά, αν μπει κάποιος στο “portal” του Υπουργείου Εξωτερικών στην αγορά θα δει ότι υπάρχει ένα μεγάλο σύνολο πληροφοριών, που μπήκε σε μια χρονιά που εξυπηρετεί τις μικρομεσαίες επιχειρήσεις, κατά κύριο λόγο, οι οποίες, πέραν του ότι έχουν ένα σύνολο πληροφοριών πάρα πολύ χρήσιμο, έτσι ώστε να οικοδομήσουν ένα εξαγωγικό σχέδιο δράσης, έχουν πληροφορίες χωρίς να πληρώνουν ούτε ένα ευρώ.

Από την άλλη πλευρά, βέβαια, εφαρμόστηκαν και άλλα συστήματα ειδίκευσης του προσωπικού, οπότε καταλαβαίνετε ότι ο συνδυασμός όλων αυτών υπερτριπλασίασε τη δουλειά του Υπουργείου σχεδόν σε μια χρονιά με το ίδιο προσωπικό, αν όχι και κάπως λιγότερο, λόγω συνταξιοδότησης κάποιων υπαλλήλων. Οι καινούργιοι υπάλληλοι, 15 άτομα, έρχονται φέτος, οπότε με τους νέους υπαλλήλους υπάρχει η δυνατότητα να αυξηθεί ακόμα περισσότερο ο όγκος εργασιών της Διεύθυνσης Β΄ του Υπουργείου Εξωτερικών.

ΚΩΝΣΤΑΝΤΙΝΟΣ ΔΟΥΖΙΝΑΣ (Πρόεδρος της Επιτροπής): Τον λόγο έχει ο κ. Κουμουτσάκος.

ΓΕΩΡΓΙΟΣ ΚΟΥΜΟΥΤΣΑΚΟΣ (Εισηγητής της Νέας Δημοκρατίας): Κύριε Πρόεδρε, πριν πάρω τον λόγο, θα ήθελα να επαναλάβει ο κ. Υπουργός, ποια τροπολογία ακριβώς παρουσιάσατε πριν, γιατί ακούω ότι υπάρχει και μια άλλη Τροπολογία που αφορά στο θέμα των απόρρητων κονδυλίων. Αν είναι, ας μας τις παρουσιάσετε όλες, για να μην συζητάμε αποσπασματικά.

Ο κ. Μάρδας αναφέρθηκε σε μια αλλαγή που έχετε κάνει στο άρθρο που αναφέρεται στις απόρρητες δαπάνες και θα ήθελα να έχω μια συνολική εικόνα των Τροπολογιών που έχετε υποβάλει ή που σκέπτεστε να υποβάλετε. Δεν μπορεί να υπάρχει επιλεκτική γνώση.

ΚΩΝΣΤΑΝΤΙΝΟΣ ΔΟΥΖΙΝΑΣ (Πρόεδρος της Επιτροπής): Τον λόγο έχει ο κ. Αμανατίδης.

ΙΩΑΝΝΗΣ ΑΜΑΝΑΤΙΔΗΣ (Υφυπουργός Εξωτερικών): Κύριε Κουμουτσάκο, κατέθεσα τις νομοτεχνικές βελτιώσεις σε σχέση με το άρθρο, το οποίο έχει για τις απόρρητες δαπάνες. Υπήρξε η σκέψη να καθοριστούν κάποια πράγματα, τα οποία, όμως, ουσιαστικά δεν θεωρούνταν νομοτεχνικές βελτιώσεις. Είμαστε στο σημείο, έτσι ώστε να φέρουμε μια διατύπωση που να καλύπτει και όλα αυτά που θέτετε, δηλαδή αρχές που τέθηκαν για τη διαφάνεια, αλλά ταυτόχρονα μη δημοσιοποίηση, διαρροές κ.λπ., που θέλουμε να το εξασφαλίσουμε. Δεν είναι μέσα στις νομοτεχνικές αυτές τώρα, αλλά έχουμε τον χρόνο μέχρι την Ολομέλεια να το δούμε. Όσον αφορά σε αυτό, δηλαδή, έχουμε καταθέσει νομοτεχνικές, οι οποίες έχουν ήδη συζητηθεί μέχρι τώρα, όπως και κάποια θέματα τα οποία τέθηκαν, όχι όμως για εκείνα τα εν συνόλω συνταξιοδοτικά, γιατί είπαμε ότι θα πάνε στον Οργανισμό. Για κάποια θέματα που προκύπτουν με κάποιες κατηγορίες, που μπορούμε να τις δούμε εδώ, έχουμε τον χρόνο μέχρι την Ολομέλεια να φέρουμε τις προτάσεις μας. Νομίζω ότι σας απάντησα.

ΚΩΝΣΤΑΝΤΙΝΟΣ ΔΟΥΖΙΝΑΣ (Πρόεδρος της Επιτροπής): Τον λόγο έχει ο κ. Κουμουτσάκος.

ΓΕΩΡΓΙΟΣ ΚΟΥΜΟΥΤΣΑΚΟΣ (Εισηγητής της Νέας Δημοκρατίας): Κύριε Πρόεδρε, αγαπητοί συνάδελφοι, να ξεκινήσω πρώτα από όλα επαναφέροντας το μείζον πρόβλημα του συγκεκριμένου νομοθετικού κειμένου, που συζητάμε. Αυτό είναι ότι πρόκειται για μια προκαταβολή του Οργανισμού. Συζητούμε τον Οργανισμό του Υπουργείου Εξωτερικών σε δόσεις και γι’ αυτό δεν υπάρχει καμία λογική, δεν υπάρχει καμία αρχή και καμία συνεκτική φιλοσοφία στο κείμενο, που μας έχει καταθέσει η Κυβέρνηση να νομοθετήσουμε. Ή είναι πιεστικό ή δεν είναι. Διότι, αν υπάρχει κάτι πραγματικά πιεστικό προς ρύθμιση, αυτό είναι το θέμα της βαθμολογικής διάρθρωσης, κατάταξης και εξέλιξης των Υπαλλήλων του Υπουργείου Εξωτερικών. Αυτό δεν το φέρνετε, για να το ρυθμίσετε και αυτό γίνεται παρά τη γνωμοδότηση του Νομικού Συμβουλίου του Κράτους, η οποία αναφέρει ότι πρέπει να εφαρμοστεί ό,τι ισχύει για τους υπόλοιπους Δημοσίους υπαλλήλους ή αν δεν ισχύσει αυτό, να υπάρξει άμεσα νομοθετική ρύθμιση που να εφαρμόζει και για τους Υπαλλήλους του Υπουργείου Εξωτερικών το καθεστώς βαθμολογικής κατάταξης, που περιγράφεται στον Οργανισμό του Υπουργείου. Πρόκειται για εξόφθαλμη παράλειψη υποχρέωσης αναγνώρισης στοιχειωδών υπαλληλικών δικαιωμάτων, όπως αυτό της βαθμολογικής κατάταξης των υπαλλήλων, κάτι που εφαρμόζεται στο σύνολο του Δημόσιου τομέα. Το αποτέλεσμα είναι να δημιουργείται ζήτημα άνισης και διακριτικής μεταχείρισης των υπαλλήλων του Υπουργείου Εξωτερικών έναντι των υπαλλήλων των λοιπών Υπουργείων και του ευρύτερου Δημοσίου τομέα.

Δε φέρνετε, λοιπόν, αυτό που πραγματικά είναι επείγον, διότι υπάρχουν υπάλληλοι του Υπουργείου Εξωτερικών χωρίς βαθμολογική ρύθμιση και φέρνετε άλλες ρυθμίσεις που δεν έχουν, εμφανώς, το χαρακτήρα του επείγοντος. Το μόνο επείγον φαίνεται να είναι η δημιουργία θέσεων προς κάλυψη και γι' αυτό εμείς δεν μπορούμε επί της αρχής, όπως είπαμε, να ψηφίσουμε το συγκεκριμένο σχέδιο νόμου.

Νομίζω ότι θα βοηθούσε πάρα πολύ, εφόσον δεν στοιχειοθετείται ούτε ο χαρακτήρας του επείγοντος ούτε η βασική φιλοσοφία του νομοθετήματος που φέρνετε – και αφού λέτε ότι δεν βιάζεστε – να το αποσύρετε και να το φέρετε μαζί με τον Οργανισμό, ολοκληρωμένο, ώστε να έχουμε μια συνολική εικόνα του πώς σκέπτεστε τον Οργανισμό του Υπουργείου και να μη συζητάμε μεμονωμένα κομμάτια ενός παζλ.

Όσον αφορά στην κατ' άρθρον συζήτηση και το Κέντρο Ανάλυσης και Σχεδιασμού. Ορίζεται ως προϊστάμενος του Κέντρου Ανάλυσης και Σχεδιασμού, με απόφαση του Υπουργού Εξωτερικών, υπάλληλος του Διπλωματικού Κλάδου με βαθμό, τουλάχιστον πληρεξούσιου Υπουργού Β΄ ή αντίστοιχου βαθμού, άλλου Κλάδου, στο Υπουργείο Εξωτερικών. Δεν είναι σαφές, εάν η υποχρέωση διδακτορικού διπλώματος ισχύει μόνο για τον εμπειρογνώμονα ή και για τον διπλωματικό. Έτσι όπως είναι η διατύπωση, αυτό πρέπει να το διευκρινίσετε, διότι, αν ισχύει αυτό, πρόκειται για φωτογραφική ουσιαστικά διάταξη και όσον αφορά στους εμπειρογνώμονες και όσον αφορά στον διπλωματικό υπάλληλο. Σε κάθε περίπτωση, εμείς δεν κατανοούμε γιατί αυτή τη θέση δεν μπορεί να την καλύψει ανώτατο στέλεχος του διπλωματικού Κλάδου.

Όσον αφορά στο άρθρο 2, για το Επιστημονικό Συμβούλιο. Κάνατε σήμερα κάποιες βελτιώσεις, κινούνται στη σωστή κατεύθυνση, αλλά το πρόβλημα δεν είναι αυτό που επιχειρείτε να διορθώσετε, είναι το ίδιο το Επιστημονικό Συμβούλιο. Το ίδιο το Επιστημονικό Συμβούλιο είναι ένας θεσμός, ο οποίος δοκιμάστηκε στο παρελθόν και απέτυχε. Αυτό μας βρίσκει κάθετα αντίθετους, διότι δημιουργούνται όργανα τροχοπέδη στην απρόσκοπτη λειτουργία της Υπηρεσίας, δημιουργείται μια ζώνη φραγμός στην άμεση επαφή της ηγεσίας του Υπουργείου με τις υπηρεσίες και ουσιαστικά, δημιουργούνται υπάλληλοι, μεταξύ του Κλάδου των διπλωματών και των πανεπιστημιακών, που μπαίνουν στο Επιστημονικό Συμβούλιο, δύο ταχυτήτων.

Πάντως, όλη αυτή η λογική δεν εξυπηρετεί το ενιαίο της υπηρεσίας και θέλω να ξεκαθαρίσω από τώρα ότι η Νέα Δημοκρατία, ως κυβέρνηση, θα καταργήσει το συγκεκριμένο Συμβούλιο.

Όσον αφορά στο αυτοτελές Γραφείο Νομοθετικής Πρωτοβουλίας και εκεί υπάρχει ένα ερωτηματικό. Ρωτήθηκαν οι εκπρόσωποι της Ειδικής Νομικής Υπηρεσίας για το ποιο είναι το νομοθετικό έργο που παράγει το Υπουργείο Εξωτερικών και πράγματι, κυρίως, είναι κυρωτικού χαρακτήρα νομικά κείμενα. Γιατί, λοιπόν, χρειάζεται ένα Αυτοτελές Γραφείο Νομοθετικής πρωτοβουλίας, με μέχρι τέσσερις νομικούς, παρακαλώ; Πάντως, για μας, αυτή η αρμοδιότητα και αυτό το έργο μπορεί κάλλιστα να καλυφθεί από το έμψυχο δυναμικό του Υπουργείου Εξωτερικών. Άλλωστε και ο ίδιος ο νόμος, που προέβλεπε τη σύσταση αυτοτελών γραφείων νομοθετικής πρωτοβουλίας, λέει ότι πρέπει εκ των εν όντων να καλύπτονται οι ανάγκες αυτών των γραφείων και όχι να προστίθενται νέες θέσεις.

Όσον αφορά στο άρθρο 4, «ρύθμιση θεμάτων ειδικών δαπανών». Εδώ, χαίρομαι, γιατί γίνεται ένα βήμα προς τη σωστή κατεύθυνση. Είχα θέσει το ζήτημα των δύο «Δ», όπως σας είχα πει, «ναι» στη διαφάνεια, «όχι» στη δυνατότητα διαρροών για ζητήματα, τα οποία άπτονται και αφορούν πολύ σοβαρά και κρίσιμα εθνικά συμφέροντα. Έπρεπε και πρέπει να διασφαλίσουμε και τη διαφάνεια, αλλά πρέπει να διασφαλίσουμε, απολύτως, ότι δεν θα υπάρχει δημοσιοποίηση ή διαρροές αυτών των πληροφοριών.

Επιφυλασσόμαστε να καταθέσουμε μια πρόταση. Σας δίνω τα χαρακτηριστικά που αυτή τη στιγμή μας απασχολούν και θα δούμε πώς ακριβώς θα οριστικοποιηθεί. Μπορεί να γίνει μια Επιτροπή μέσα στο Υπουργείο Εξωτερικών, πενταμελής, από δύο διπλωματικούς, δηλαδή τον Γενικό Γραμματέα και τον Γενικό Διευθυντή των διοικητικών υπηρεσιών, δύο δικαστικούς και επειδή πρέπει να είναι παρούσα και η νομοθετική εξουσία, Πρόεδρος αυτής της επιτροπής θα μπορούσε να είναι ο Πρόεδρος της Βουλής ή ο νόμιμος αντικαταστάτης του, που στη συγκεκριμένη περίπτωση μπορεί να είναι ο Δ΄ Αντιπρόεδρος, δηλαδή, ο Αντιπρόεδρος που προέρχεται από την Αντιπολίτευση. Παρόντος του Προέδρου της Βουλής, ο Δ΄ Αντιπρόεδρος θα έχει δυνατότητα παρατηρητού και καθεστώς παρατηρητού, αν τον αντικαθιστά, θα έχει και δυνατότητα ψήφου. Έτσι διασφαλίζεται και η διαφάνεια, αλλά και περιορίζεται στο ελάχιστο η πιθανότητα διαρροών και δημοσιοποίησης πληροφοριών, που με κανέναν τρόπο δεν πρέπει να δημοσιοποιηθούν.

Θα ήθελα να πω κάτι και για το άρθρο 7, Απονομή Βαθμού επί τιμή. Είχα εξηγήσει και την προηγούμενη φορά ότι έχουμε επιφυλάξεις, διότι ο τίτλος επί τιμή χάνει την αξία του όσο διασπείρεται όσο απλώνεται. Εάν αποφασίσεις δε, την απονομή του τίτλου αυτού στον Κλάδο των εμπειρογνωμόνων, αντιλαμβάνεστε ότι είναι πολύ δύσκολο να δικαιολογήσετε, γιατί δεν τον δίνετε και αλλού. Ας μείνουμε, λοιπόν, στην υπάρχουσα ρύθμιση που διασφαλίζει και το κύρος της συγκεκριμένης πρόβλεψης.

Όσον αφορά στα όρια της ηλικίας, εκεί γνωρίζετε πολύ καλά ότι πρέπει να προχωρήσουμε στο 67ο, όπως ακούσατε από όλους τους εκπροσώπους των υπαλλήλων του Υπουργείου. Νομίζω ότι θα είναι λάθος και παράλειψη να μην προχωρήσουμε σε αυτή την λογική, που άλλωστε επιβάλλεται και από την συνταγματική Αρχή της ισονομίας. Είναι μνημονιακή υποχρέωσή μας, όπως ξέρετε και πρέπει να προχωρήσουμε σ' αυτή τη λογική.

Νομίζω ότι σ' αυτό το στάδιο θα σταματήσω εδώ, με μία μόνο σύντομη αναφορά στην κατάργηση του Ελληνικού Κέντρου Ευρωπαϊκών Μελετών. Είναι θέμα ηθικής τάξης, η εξόφληση δεδουλευμένων για τα 7 στελέχη του ΕΚΕΜ, τα οποία παραμένουν απλήρωτα από το τέλος του 2012. Αυτό πρέπει να γίνει. Το κόστος νομίζω ότι υπολογίζεται σε κάποιες αρκετές χιλιάδες ευρώ, αλλά νομίζω ότι είναι ύψιστο θέμα ηθικής τάξης να αμειφθούν οι άνθρωποι στους οποίους το Δημόσιο οφείλει χρήματα.

Αυτά προς το παρόν και θα επανέλθουμε για ό,τι άλλο χρειαστεί.

ΚΩΝΣΤΑΝΤΙΝΟΣ ΔΟΥΖΙΝΑΣ (Πρόεδρος της Επιτροπής): Τον λόγο έχει ο κ. Παππάς.

ΧΡΗΣΤΟΣ ΠΑΠΠΑΣ (Ειδικός Αγορητής της Χρυσής Αυγής): Κύριε Πρόεδρε, όπως είπαμε και στην πρώτη συνεδρίαση επί της αρχής, που ήταν εδώ ο κ. Υπουργός, τοποθετηθήκαμε αρνητικά στο παρόν νομοσχέδιο.

Σήμερα, κάπου διάβασα μια συνέντευξη του Υπουργού Υγείας, του κ. Πολάκη, ο οποίος είπε ότι «δεν ελέγχουμε απολύτως το Κράτος». Η αλήθεια είναι αυτή. Δηλαδή η Κυβέρνηση δεν κυβερνά. Έχει περιπέσει, δυστυχώς κι αυτή, σε μια διαχειριστική λογική, όπως οι προηγούμενες κυβερνήσεις, όπως και η κυβέρνηση Σαμαρά και αυτό φαίνεται και με την πραγματική στάση της Κυβέρνησης έναντι της εξωτερικής μας πολιτικής, που είναι η ίδια ακριβώς με ό,τι ίσχυε τις τελευταίες δεκαετίες στην Ελλάδα. Δηλαδή, ο προσανατολισμός της Ελλάδας στο σύμφωνο του ΝΑΤΟ, ο προσανατολισμός της Ελλάδας στην Ευρωπαϊκή Ένωση, ο προσανατολισμός της Ελλάδας με την ντόπια και ξένη οικονομική ολιγαρχία. Επειδή δεν θέλω να το γενικεύσω και επειδή μιλάμε αυτή τη στιγμή επί των άρθρων, θα τοποθετηθούμε στα άρθρα και την ανάλυση θα την κάνουμε στην Ολομέλεια.

Σχετικά με το 1ο άρθρο. Όπως μιλήσαμε συνολικά επί της αρχής, έτσι μιλάμε και για το άρθρο αυτό, για ένα νομοσχέδιο που είναι πρόσχημα της Αριστεράς και που, για εμάς, δεν πρόκειται να αποδώσει τίποτε στην εξωτερική πολιτική, αλλά και στη χώρα γενικότερα. Αρνητικά, λοιπόν, στο 1ο άρθρο.

Στο δεύτερο και στο τρίτο άρθρο, ομοίως, τοποθετούμαστε αρνητικά. Στο τέταρτο άρθρο – εδώ είναι το μεγάλο ψωμί, το κακό σπυρί του Υπουργείου Εξωτερικών – μια παλιά αμαρτία, τα μυστικά κονδύλια. Τονίσαμε και στην πρώτη εισήγησή μας, επί της αρχής, την αμαρτωλή ιστορία της κυβερνήσεως Σαμαρά με τα μυστικά κονδύλια, όπου κατέληγαν σε δημοσιογραφικά γραφεία. Εδώ έχουμε την κοπή της πίτας σε 25άρια. Δεν ξέρουμε, τι θα γίνεται με αυτά τα 25άρια. Ακούσαμε τώρα κάτι προτάσεις να είναι και από την αντιπολίτευση, ο Αντιπρόεδρος, κάτι τρελά πράγματα.

Εμείς έχουμε πει ότι οι δαπάνες δεν θα πρέπει να μοιράζονται σε περισσότερα 25άρια δηλαδή, να ελέγχονται και, δεύτερον, όλες οι δαπάνες να φέρουν την προσωπική υπογραφή του Υπουργού και να φυλάσσονται σε ειδικό αρχείο, ώστε, εάν χρειαστεί μελλοντικά, να ελεγχθούν. Να ελεγχθούν από υπευθύνους ανθρώπους, δηλαδή, μπορεί να ελεγχθούν από τον Εισαγγελέα του Αρείου Πάγου, μπορεί να ελεγχθούν από τον Πρόεδρο της Βουλής. Εν πάση περιπτώσει, να υπάρχει ένας έλεγχος και όχι μια ασυδοσία. Υπό αυτές τις προϋποθέσεις, δεν μπορούμε να στηρίξουμε αυτή την δήθεν προσπάθεια για διαφάνεια. Κάθε άλλο παρά διαφάνεια είναι. Τοποθετούμεθα με «όχι». Θα πούμε αναλυτικά τι, πώς και γιατί στην Ολομέλεια. Στο άρθρο 5 «όχι». Στα άρθρα 6, 7, 8, 9, 10, 11, αδιάφορο, θα έλεγα, αρνητικά. Συγκλίνω προς το «παρών». Θα τα μελετήσουμε καλύτερα και θα πούμε στην Ολομέλεια. Στο άρθρο 12 «όχι». Στο άρθρο 14 «παρών». Στα άρθρα 15, 16, 17, 18 πάλι, θα τοποθετηθούμε στην Ολομέλεια, πάλι, συγκλίνω προς το «παρών».

Συνάγεται ότι η Χρυσή Αυγή είναι αντίθετη και με αυτό το νομοσχέδιο. Φυσικά αυτό δεν είναι για αντιπολιτευτικούς λόγους. Σε πολλά σημεία έχουμε τοποθετηθεί και θετικά σε άρθρα. Εμείς, λοιπόν, τόσο επί της αρχής όσο και επί των άρθρων δεν βρίσκουμε λόγο να κάνουμε κάποια θετική τοποθέτηση. Ευχαριστώ.

ΚΩΝΣΤΑΝΤΙΝΟΣ ΔΟΥΖΙΝΑΣ (Πρόεδρος της Επιτροπής): Μία διευκρίνιση, κύριε Παππά. Στην αρχή της ομιλίας σας είπατε για το άρθρο 1, δεν θυμάμαι τώρα, ότι ψηφίζετε «παρών», όπως και επί της αρχής. Επομένως, να το ξεκαθαρίσουμε. Είστε «παρών» και επιφυλάσσεστε ή «όχι»; Πείτε μας επί της αρχής.

ΧΡΗΣΤΟΣ ΠΑΠΠΑΣ (Ειδικός Αγορητής του Λαϊκού Συνδέσμου – Χρυσή Αυγή): «Όχι». Ευχαριστώ που το επισημάνατε.

ΚΩΝΣΤΑΝΤΙΝΟΣ ΔΟΥΖΙΝΑΣ (Πρόεδρος της Επιτροπής): Τον λόγο έχει ο κ. Τάσσος.

ΣΤΑΥΡΟΣ ΤΑΣΣΟΣ (Ειδικός Αγορητής του Κ.Κ.Ε.): Ευχαριστώ, κύριε Πρόεδρε. Εμείς επί των άρθρων επιφυλασσόμαστε να τοποθετήσουμε στην Ολομέλεια, αλλά οφείλω μια απάντηση στον Υπουργό Εξωτερικών, τον κ. Κοτζιά, ο οποίος αναρωτήθηκε για ποια αστική τάξη μιλάμε στη χώρα μας. Του λέμε, για την αστική τάξη, που κατέχει μια ενδιάμεση θέση στο διεθνές ιμπεριαλιστικό σύστημα με ισχυρές, όμως, και ανισότιμες εξαρτήσεις από τις Ηνωμένες Πολιτείες και την Ευρωπαϊκή Ένωση. Για μια αστική τάξη, που στο σύνολό της, κατέχει αυτή την ενδιάμεση θέση, αλλά τμήματά της, όπως το εξοπλιστικό κεφάλαιο, βρίσκονται στην κορυφή της πυραμίδας.

Επομένως, η ελληνική αστική τάξη δεν είναι ένας καρπαζοεισπράκτορας, όπως μερικοί θέλουν να την παρουσιάσουν, αλλά είναι μια αστική τάξη μέσα στο διεθνές αυτό ιμπεριαλιστικό και ανταγωνιστικό σύστημα, που ανάλογα με τη δύναμή της, παρεμβαίνει και διεκδικεί.

Βέβαια τα συμφέροντα αυτής της τάξης τα συμφέροντα υπηρετεί η ελληνική εξωτερική πολιτική. Γιατί τι άλλο υπηρετεί η ένταξή μας στην Ευρωπαϊκή Ένωση και στο ΝΑΤΟ; Τι άλλο υπηρετεί, όταν ο Υπουργός Εξωτερικών, αλλά και ο Πρωθυπουργός, όταν πηγαίνουν σε ξένες χώρες, παίρνουν μαζί τους επιχειρηματίες; Αυτό, που κάθε κυβέρνηση και κάθε κόμμα, στηρίζει την πολιτική του στην αντίληψη ότι τον πλούτο τον παράγουν οι επιχειρηματίες και όχι οι εργαζόμενοι.

Τι άλλο υπηρετεί αυτό που σήμερα το πρωί μας είπαν εδώ οι διάφοροι εκπρόσωποι που ήρθαν, η υπηρεσία Οικονομικών και Εμπορικών Υποθέσεων του ΥΠΕΞ; Τους επιχειρηματίες. Εγώ αναρωτήθηκα, πού είναι οι εκπρόσωποι των εργαζομένων; Δεν υπάρχει τέτοια Υπηρεσία. Όχι, ότι θα άλλαζε τίποτα, εάν υπήρχε και μια τέτοια υπηρεσία ως προς την ουσία, αλλά ούτε καν και «για τα μάτια» δεν υπάρχει μια τέτοια υπηρεσία. Τι άλλο υπηρετούν οι διάφοροι άξονες που γίνονται, με Κύπρο - Ισραήλ - Αίγυπτο, παρά τα συμφέροντα της ελληνικής και των άλλων αστικών τάξεων; Τι άλλο υπηρετεί η πρόσκληση για νέες βάσεις και νέες διευκολύνσεις στο ΝΑΤΟ και στις ΗΠΑ; Τι άλλο υπηρετεί η όλο και βαθύτερη εμπλοκή μας στους ιμπεριαλιστικούς σχεδιασμούς και δράσεις; Την ελληνική αστική τάξη.

Αυτή την πολιτική υπηρετεί η εξωτερική μας πολιτική. Γι' αυτό για μας, οι όποιες οργανωτικές αλλαγές γίνονται, είναι δευτερεύον θέμα, αφού το ζήτημα είναι αυτό. Με αυτό το σκεπτικό, θα τοποθετηθούμε και στην Ολομέλεια επί των άρθρων. Ευχαριστώ.

ΚΩΝΣΤΑΝΤΙΝΟΣ ΔΟΥΖΙΝΑΣ (Πρόεδρος της Επιτροπής): Θα ήθελα να κάνω μια ερώτηση στον κ. Κωνσταντινόπουλο, πριν του δώσω τον λόγο να τοποθετηθεί. Κύριε Κωνσταντινόπουλε, ποια είναι η θέση της Δημοκρατικής Συμπαράταξης επί της αρχής;

ΟΔΥΣΣΕΑΣ ΚΩΝΣΤΑΝΤΙΝΟΠΟΥΛΟΣ (Ειδικός Αγορητής της Δημοκρατικής Συμπαράταξης): Στην πρώτη συνεδρίαση, είχα πει, «όχι» επί της αρχής.

ΚΩΝΣΤΑΝΤΙΝΟΣ ΔΟΥΖΙΝΑΣ (Πρόεδρος της Επιτροπής): Ωραία. Έχετε τον λόγο.

ΟΔΥΣΣΕΑΣ ΚΩΝΣΤΑΝΤΙΝΟΠΟΥΛΟΣ (Ειδικός Αγορητής της Δημοκρατικής Συμπαράταξης): Κύριε Υπουργέ, είχατε πει ότι θα καταθέσετε και κάποια τροπολογία, επειδή είδα μόνο τις νομοτεχνικές βελτιώσεις. Μια τροπολογία για το θέμα του άρθρου που αφορά στα απόρρητα. Αυτό είχατε πει, εάν δεν κάνω λάθος.

ΙΩΑΝΝΗΣ ΑΜΑΝΑΤΙΔΗΣ (Υφυπουργός Εξωτερικών): Δεν έχει κατατεθεί.

ΟΔΥΣΣΕΑΣ ΚΩΝΣΤΑΝΤΙΝΟΠΟΥΛΟΣ (Ειδικός Αγορητής της Δημοκρατικής Συμπαράταξης): Βλέποντας τα θέματα, που είχαμε θέσει στην προηγούμενη συνεδρίαση και προσπαθώντας να δω τι αλλαγές έχουν γίνει στις νομοτεχνικές βελτιώσεις, εκτός από το άρθρο 2, που κατανοώ ότι ο κ. Υπουργός αλλάζει τον τρόπο επιλογής, κι απ' ό,τι καταλαβαίνω, δεν είναι τριετής θητείας, αλλά θα είναι με τη θητεία του Υπουργού, οι υπόλοιπες αλλαγές είναι νομοτεχνικές βελτιώσεις, που δεν επηρεάζουν σε τίποτα το νομοσχέδιο.

Άρα, κύριε Υπουργέ, σας καταθέσαμε μια πρόταση, η οποία έλεγε συγκεκριμένα ότι αποδεχόμαστε τις ανάγκες του Υπουργείου Εξωτερικών και τις κατανοούμε. Όμως, ο τρόπος που τις διαχειρίζεστε, είναι ένας τρόπος, ο οποίος δεν δημιουργεί προϋποθέσεις να λειτουργήσει καλύτερα το Υπουργείο Εξωτερικών.

Σας είπαμε, στο νέο Οργανισμό να φέρετε τις ανάγκες αυτές και να τις βάλουμε στον νέο Οργανισμό, να γίνουν αυτές οι διαδικασίες μέσω ΑΣΕΠ, έτσι ώστε να τοποθετηθούν όλοι αυτοί οι επιστήμονες ανάλογα, είτε στο Επιστημονικό Συμβούλιο είτε στο Γραφείο Νομοθετικής Πρωτοβουλίας. Δεν καταλαβαίνουμε, γιατί πρέπει κάθε φορά, με κανονισμούς που δεν έχουν καμία σχέση με το Υπουργείο Εξωτερικών, αλλά έχουν να κάνουν με το πολιτικό γραφείο του Υπουργού, να έχουμε περισσότερους μετακλητούς. Ουσιαστικά, αυτό κάνουμε, έχουμε περισσότερους μετακλητούς, από 20-25 που έχει ο Υπουργός, πάμε στους 30 και μάλιστα, με την αλλαγή του στο εδάφιο 2, λέτε ότι οι μετακλητοί θα είναι, επιπλέον, για κάποια χρόνια. Εμείς, λέμε «ναι» φέρτε τον Οργανισμό του Υπουργείου Εξωτερικών και να πούμε αυτές οι θέσεις να καλυφθούν μέσω ΑΣΕΠ. Συμφωνούμε σ' αυτό, αν το κάνετε.

Δεύτερον. Με βάση αυτά που ειπώθηκαν σήμερα το πρωί, θέλω να σας πω ότι κι εμείς θα μπορούσαμε να συμφωνήσουμε στο άρθρο που αναφέρει ότι «*οποιαδήποτε δαπάνη υπερβαίνει το ποσό των 25.000 ευρώ θα διαβιβάζεται μέσω του Υπουργείου Εξωτερικών στη Βουλή*». Το βλέπουμε θετικά, περιμένουμε να δούμε την τελική διατύπωση.

Θέματα βαθμολογικά. Απ' ό,τι καταλαβαίνω για τη βαθμολογική κατάταξη δεν έγινε αποδεκτή η απόφαση του Νομικού Συμβουλίου του Κράτους. Οι φορείς σήμερα είπαν ότι για τη βαθμολογική κατάταξη των υπαλλήλων δεν κάνατε αποδεκτή, ως Υπουργείο, την απόφαση του Νομικού Συμβουλίου του Κράτους. Θα θέλαμε να μας ενημερώσετε, ποιες είναι οι σκέψεις του Υπουργείου για αυτή τη διαδικασία.

Σχετικά με τα άρθρα που αφορούν στην καταβολή των δαπανών μετακίνησης των αποσπασμένων αστυνομικών σε υπηρεσίες του εξωτερικού και βαρύνει το ΥΠΕΞ, είμαστε θετικοί.

Όσον αφορά στο άρθρο για την ίδρυση Γραφείου Στατιστικής, το οποίο θα υπάγεται απευθείας στον Υπουργό Εξωτερικών, προβλέπεται η στελέχωσή του με υπαλλήλους όλων των κλάδων του ΥΠΕΞ. Εδώ, θεωρούμε ότι είναι αποσπασμένοι υπάλληλοι, άρα εντός του Υπουργείου, δεν είναι νέοι υπάλληλοι. Συμφωνούμε.

Αναφορικά με το άρθρο, που αυξάνονται οι μετακινήσεις εκτός έδρας από 80 σε 100 ημέρες, είμαστε σύμφωνοι.

Άρα, περιμένουμε από τον Υπουργό να αποδεχτεί την πρότασή μας, ώστε όλα αυτά τα πρόσωπα που θέλει να στελεχώσει, μέσω της διαδικασίας των μετακλητών, να μπουν μέσω της διαδικασίας του ΑΣΕΠ. Εμείς, εκεί, είμαστε έτοιμοι να το ψηφίσουμε.

ΚΩΝΣΤΑΝΤΙΝΟΣ ΔΟΥΖΙΝΑΣ (Πρόεδρος της Επιτροπής): Τον λόγο έχει ο κ. Κατσίκης.

ΚΩΝΣΤΑΝΤΙΝΟΣ ΚΑΤΣΙΚΗΣ (Ειδικός Αγορητής των ΑΝ.ΕΛ.): Κύριε Υπουργέ, κυρίες και κύριοι συνάδελφοι, το υπό συζήτηση σχέδιο νόμου αποτελεί την απαρχή ενός ευρύτερου σχεδίου θεσμικών μεταρρυθμίσεων του Υπουργείου Εξωτερικών, το οποίο επιδιώκει να λύσει χρόνια προβλήματα. Στόχος του είναι η κάλυψη κενών στο θεσμικό οικοδόμημα του Υπουργείου Εξωτερικών, τα οποία δυσχεραίνουν τη χάραξη, το σχεδιασμό και την άσκηση εξωτερικής πολιτικής. Το συγκεκριμένο σχέδιο νόμου αποτελείται από 17 άρθρα.

Το πρώτο άρθρο αποκαθιστά ζητήματα οργάνωσης και λειτουργίας του Επιστημονικού Κέντρου Ανάλυσης και Σχεδιασμού, ΕΚΑΣ, που, με οργανικό νόμο του Υπουργείου Εξωτερικών είχε τεθεί σε ισχύ το 1998, ως Κέντρο Ανάλυσης και Σχεδιασμού, ΚΑΣ. Το Κέντρο αυτό θα κάνει την επιστημονική προετοιμασία για την εξωτερική πολιτική και θα ασχολείται με οτιδήποτε έχει σχέση με αυτή. Η έλλειψη επιστημονικού προσωπικού στο υφιστάμενο Επιστημονικό Κέντρο Ανάλυσης, ικανού στην εκπόνηση εισηγήσεων, σχεδιασμού και στρατηγικής υλοποίησης της εξωτερικής πολιτικής της χώρας, κατέστησε το Κέντρο οριακά λειτουργόν, αναθέτον την εκπόνηση μελετών σε άλλα ερευνητικά κέντρα. Η μειωμένη, όμως, χρηστική αξία των μελετών αυτών τις κατέστησε αναξιοποίητες από τη Διπλωματική Υπηρεσία. Είναι, λοιπόν, κοινά αποδεκτό, πως το Κέντρο δεν μπόρεσε να λειτουργήσει σύμφωνα με τον αρχικό σκοπό της σύστασής του, δηλαδή ως ερευνητικό, μελετητικό κέντρο.

Με το υπό συζήτηση σχέδιο νόμου μετατρέπεται σε Κέντρο Ανάλυσης και Σχεδιασμού, με επαρκή στελέχωση, για να μπορεί να επιτελέσει το ρόλο του, ως θεσμός, που θα παράγει σειρά μελετών, εναλλακτικών σεναρίων πολιτικής και τεκμηριωμένων εισηγήσεων προς την πολιτική ηγεσία.

Προς την υλοποίηση της κατεύθυνσης αυτής προβλέπεται η απασχόληση επιστημονικών συνεργατών υψηλής ειδίκευσης, ο δε Προϊστάμενος θα είναι υψηλόβαθμο υπηρεσιακό στέλεχος, με ανάλογα ακαδημαϊκά προσόντα. Λελογισμένες αποσπάσεις στελεχών άλλων φορέων με υπεύθυνη και ανάλογη των προσόντων τους αξιοποίηση θα συνδράμουν το έργο του Κέντρου, καθιστώντας το αρωγό στη διαμόρφωση της εξωτερικής πολιτικής της χώρας.

Το δεύτερο άρθρο προβλέπει την ανασύσταση του Επιστημονικού Συμβουλίου, ενός γνωμοδοτικού Οργάνου για νομικά θέματα διεθνούς και ευρωπαϊκού δικαίου, μείζονος σημασίας. Η σύστασή του μόνο και από καθηγητές εγνωσμένου πανεπιστημιακού κύρους, με ειδίκευση στο Διεθνές, στο Ευρωπαϊκό ή στο Δημόσιο δίκαιο, καθώς και από τον επιστημονικό διευθυντή του ΚΑΣ παρέχει εγγυήσεις επιστημονικής αρτιότητας. Πρόκειται, πράγματι, για ένα καινοτόμο εγχείρημα η επιτυχία του οποίου θα θωρακίσει τη χώρα σε θέματα στρατηγικής για την νομική αντιμετώπιση θεμάτων μέγιστης εθνικής σημασίας.

Με το άρθρο 3 συστήνεται Γραφείο Νομοθετικής Πρωτοβουλίας, υπαγόμενο απευθείας στον Υπουργό Εξωτερικών, η ίδρυση του οποίου αποτελεί ανειλημμένη υποχρέωση του Υπουργείου απορρέουσα από τις διατάξεις του ν.4048/2012. Στο άρθρο προβλέπονται τόσο οι αρμοδιότητες όσο και η στελέχωση του Γραφείου με νομικούς εξειδικευμένους στο Δημόσιο Δίκαιο.

Με το άρθρο 4 του παρόντος θεσμοθετείται η ενίσχυση της διαφάνειας στην εκτέλεση δαπανών για απόρρητους εθνικούς σκοπούς. Ο ρόλος της Βουλής γίνεται για πρώτη φορά ουσιαστικός ως προς τη διαχείριση των απόρρητων κονδυλίων και κυρίως, ως προς την εξέταση των λόγων και των σκοπών, για τους οποίους αυτά διατίθενται.

Στο άρθρο 8 προβλέπεται η δυνατότητα μεταφοράς μέρους ή ολοκλήρωσης της οικοσυσκευής υπαλλήλου που υπηρετεί σε περιοχές που εκδηλώνονται πολεμικά ή πολιτικά γεγονότα, καθώς επίσης και θεομηνίες ανεξάρτητα από το χρόνο μετάθεσής του και κατά την κρίση του Υπουργείου Εξωτερικών.

Με το άρθρο 9 εναρμονίζεται ο Οργανισμός του Υπουργείου Εξωτερικών με ευρωπαϊκές Οδηγίες, τροποποιώντας τα άρθρα του, καταργώντας το ανώτατο όριο ηλικίας πρόσληψης, εκτός εάν αυτά απαιτούνται από τη φύση και τις ιδιαιτερότητες των προς πλήρωση θέσεων και εφαρμόζοντας για τους διοικητικούς τους υπαλλήλους τις διατάξεις που διέπουν το σύνολο των υπηρετούντων υπαλλήλων στο Δημόσιο σχετικά με την απόλυσή τους λόγω ορίου ηλικίας. Στο σημείο αυτό, θα ήθελα εκ νέου και στη σημερινή συνεδρίαση της Επιτροπής μας, κύριε Υπουργέ, να επισημάνω τα παρακάτω. Με τη συγκεκριμένη ρύθμιση, οι διοικητικοί υπάλληλοι του Υπουργείου Εξωτερικών θα απολύονται αυτοδικαίως από την υπηρεσία με την συμπλήρωση του 67ου έτους της ηλικίας τους. Ωστόσο, μέχρι και τις 31/12/2016 οι υπάλληλοι αυτοί απολύονταν με την συμπλήρωση του 60ου έτους της ηλικίας τους και 35 έτη πραγματικής υπηρεσίας. Αυτό έχει ως συνέπεια να υφίστανται άνιση μεταχείριση όσοι μέχρι τότε συνταξιοδοτήθηκαν σε σχέση με αυτούς που θα συμπληρώσουν το 2017, το 60ο έτος, δεδομένου ότι σε αυτούς δίνεται η δυνατότητα να παραμείνουν ως το 67ο έτος της ηλικίας τους, ενώ οι πρώτοι την έχουν χάσει. Θεωρώ, λοιπόν, πως για λόγους ισονομίας θα πρέπει στη συγκεκριμένη ρύθμιση να δοθεί δυνατότητα αναδρομικής ισχύος. Και όταν λέω δυνατότητα αναδρομικής ισχύος, εννοώ όλους τους αφυπηρετήσαντες, κύριε Υπουργέ, οι οποίοι δεν συμπλήρωσαν στη θητείας τους 40ετία ούτε άγγιξαν το 67ο έτος της ηλικίας τους ανεξαρτήτου έτους από το οποίο αφυπηρέτησαν.

Με το άρθρο 11 δίνεται η δυνατότητα κατά τον διαγωνισμό εισαγωγής υποψηφίων Ακολούθων Πρεσβείας η επιλογή ως δεύτερης γλώσσας, εκτός της γαλλικής, μια εκ της αραβικής, γαλλικής, γερμανικής, ισπανικής, κινεζικής, ρωσικής.

Με το άρθρο 12 ιδρύεται Γραφείο Στατιστικής, ως αυτοτελούς οργανικής μονάδας του Υπουργείου, η οποία υπάγεται απευθείας στον Υπουργό Εξωτερικών. Να τονίσουμε σε αυτό το σημείο ότι η σύσταση της νέας υπηρεσίας δεν συνεπάγεται καμία πρόσληψη, δεδομένου ότι η στελέχωσή της θα γίνει με υπαλλήλους των Κλάδων του Υπουργείου Εξωτερικών.

Με το άρθρο 14 καταργείται το Ελληνικό Κέντρο Ευρωπαϊκών Μελετών, το οποίο άλλωστε είναι ανενεργό από το 2012. Η κατάργηση του Ελληνικού Κέντρου Ευρωπαϊκών Μελετών συνεπάγεται την κατάργηση των 23 θέσεων που προβλέπονται στον νόμο, ο οποίος διέπει την λειτουργία του. Πρόκειται λοιπόν για μια απόφαση, η οποία κρίνεται σκόπιμη στο πλαίσιο της εξυγίανσης της Δημόσιας Διοίκησης και της περιστολής των δαπανών.

Τέλος, με το άρθρο 16 προβλέπεται η εγγραφή και η μεταφορά στον προϋπολογισμό του Υπουργείου Εξωτερικών ποσοστού 30% επί των εσόδων των Αρχών του εξωτερικού. Το ποσοστό αυτό θα μεταφέρεται σε συγκεκριμένους κωδικούς του Υπουργείου Εξωτερικών για την κάλυψη έκτακτων αναγκών και ιδίως, για έξοδα μετακινήσεων, αμοιβές φυσικών και νομικών προσώπων, καθώς και την προθυμία υλικοτεχνικών υποδομών.

Κλείνοντας, οι Ανεξάρτητοι Έλληνες υπερψηφίζουμε το παρόν νομοσχέδιο επί των άρθρων και στο σύνολό του, το οποίο αναμένεται να βοηθήσει σημαντικά στις μεταρρυθμίσεις που επιχειρεί το Υπουργείο Εξωτερικών όσον αφορά στην χάραξη, στον σχεδιασμό και την άσκηση της εξωτερικής πολιτικής. Ευχαριστώ.

ΚΩΝΣΤΑΝΤΙΝΟΣ ΔΟΥΖΙΝΑΣ (Πρόεδρος της Επιτροπής): Τον λόγο έχει ο κ. Σαρίδης από την Ένωση Κεντρώων.

ΙΩΑΝΝΗΣ ΣΑΡΙΔΗΣ (Ειδικός Αγορητής της Ένωσης Κεντρώων): Ευχαριστώ πολύ, κύριε Πρόεδρε. Κυρίες και κύριοι συνάδελφοι και στην προηγούμενη συνεδρίαση η Ένωση Κεντρώων επί της αρχής είχε μιλήσει και είχε κάνει την ανάλυσή της επί των άρθρων και ίσως για κάποια από αυτά σήμερα να φανούμε και λίγο κουραστικοί, καθώς θα επαναληφθούν, αλλά έτσι είναι η σημερινή συζήτηση.

Η προς συζήτηση τροποποίηση του Κώδικα του Οργανισμού του Υπουργείου Εξωτερικών έχει ήδη χαρακτηρισθεί πάρα πολύ σημαντική, αλλά και ατελής. Πρόκειται για μια διαδικασία, η οποία βρίσκεται σε εξέλιξη. Περιμέναμε και περιμένουμε από τον κ. Υπουργό να προχωρήσει σε λογικές προσθήκες και αλλαγές, που θα ικανοποιήσουν τις τεκμηριωμένες ενστάσεις των φορέων. Σε κάθε περίπτωση, αποτελεί συνειδητή επιλογή μας το να αντιμετωπίζουμε εξαρχής θετικά και καλοπροαίρετα όλα τα νομοσχέδια του Υπουργείου Εξωτερικών, ακριβώς όπως κι εκείνα του Υπουργείου Εθνικής Άμυνας. Σε ζητήματα εθνικής ασφάλειας, εθνικής άμυνας και εξωτερικής πολιτικής η συναίνεση δεν είναι για εμάς απλά η πολιτική ορθή στάση, αλλά η επιβεβλημένη από την συνείδησή μας στάση. Και έχουμε επιλέξει να είμαστε θετικοί, αγνοώντας τις άσχημες Κοινοβουλευτικές εμπειρίες που έχουμε από την αποδεδειγμένη απαξίωση, που διακρίνει το νομοθετικό έργο της Κυβέρνησης, η οποία συχνά καταστρατηγεί κάθε έννοια του «ορθώς νομοθετείν».

Υπογραμμίζω, λοιπόν, ότι εμείς επιλέγουμε να φερθούμε υπεύθυνα και περιμένουμε να μας δώσετε και την απαιτούμενη προσοχή. Μια πρώτη σημείωση είναι πως, όπως ακούστηκε και από τον κ. Υπουργό, πολλά θέματα του νομοσχεδίου είναι απλά εφαρμογή δικαστικών αποφάσεων και εναρμόνιση με το Ευρωπαϊκό Δίκαιο.

Μια δεύτερη σημείωση είναι ότι δεν υπάρχει συνοχή στο υπό εξέταση νομοσχέδιο. Στα 17 άρθρα περιγράφονται οι νέες αλλαγές. Έτσι, λοιπόν, για το άρθρο 1 που αφορά στην αναδιοργάνωση του Επιστημονικού Κέντρου Ανάλυσης και Σχεδιασμού έχουμε ήδη τοποθετηθεί θετικά, καθώς αναγνωρίζουμε την ανάγκη που οδήγησε σε αυτή. Επισημαίνουμε πως διατηρούμε κάποιες επιφυλάξεις. Οι αλλαγές αυτές μπορούν να κριθούν μόνο εκ του αποτελέσματος, αλλά κανείς δεν αμφισβητεί πως η προτέρα κατάσταση έπρεπε να σταματήσει.

Ο τρόπος, όμως, που επιλέγει ο Υπουργός να προχωρήσει σε αυτήν την αναδιοργάνωση, αποτελεί αποκλειστικά δική του έμπνευση και βαρύνει κυρίως τον ίδιο, η ευθύνη της ορθής και αποτελεσματικής εφαρμογής της. Το άρθρο 2, που αφορά στην ανασύσταση το Επιστημονικού Συμβουλίου είναι άλλη μια απόφαση, άλλη μια πρωτοβουλία του Υπουργού. Την αξία του συγκεκριμένου Συμβουλίου έχουν στηρίξει επιστήμονες κύρους και αντιλαμβανόμαστε πως θα μπορούσε να παίξει και έναν χρήσιμο ρόλο, εάν πράγματι λειτουργούσε, όπως πρέπει. Ελπίζουμε πως θα διατηρήσει τη δυναμική του και θα αποτελέσει ένα πολύ χρήσιμο εργαλείο στην άσκηση αποτελεσματικής εξωτερικής πολιτικής.

Στο άρθρο 3, το οποίο αφορά στην ίδρυση του Γραφείου Νομοθετικής Πρωτοβουλίας, ένα θέμα το οποίο αποτέλεσε θέμα έντονων και σοβαρών συζητήσεων, δεν έχουν κατανοήσει πλήρως την ανάγκη που οδηγεί στη συγκεκριμένη απόφαση. Θα περιμένουμε τις διευκρινίσεις από τον Υπουργό και θα τοποθετηθούμε στην Ολομέλεια.

Στο άρθρο 4, το οποίο αφορά και την πιο σημαντική από τις διατάξεις του υπό συζήτηση νομοσχέδιο, αφορά ουσιαστικά στα έξοδα του Υπουργείου Εξωτερικών, είμαστε απόλυτα σύμφωνοι και επικροτούμε την απόφαση να θεσμοθετηθεί η λογοδοσία στη Βουλή, για τα μυστικά κονδύλια. Το όριο των 25.000 ευρώ που βάζουμε μοιάζει να είναι λογικό, από τη στιγμή που η διάθεση τέτοιων ποσών δεν θα αποτελέσει κοινή πρακτική και δεν θα είναι ηθελημένη και εκ του πονηρού. Η διαφάνεια ενισχύει τη Δημοκρατία και εμποδίζει την εμφάνιση παρεμβατικών συμπεριφορών.

Στο άρθρο 5, σχετικά με την επαναφορά του ορίου ηλικίας, διατηρούμε τις ενστάσεις μας, ειδικά σε ό,τι αφορά στους υπαλλήλους που θεωρούν δικαίως πως πέφτουν θύματα της γραφειοκρατίας, που αδιαφορεί για τα αποτελέσματα της αλλαγής νόμων, ειδικά, όταν αυτή επέρχεται από την μια ημέρα στην άλλη. Πρέπει να αναθεωρήσετε και να προσθέσετε εκείνες τις μεταβατικές διατάξεις, που θα άρουν τυχόν αδικίες που προκύπτουν από αυθαίρετα χρονικά όρια. Στο άρθρο 6, συμφωνούμε για την παροχή νομικής κάλυψης στους υπαλλήλους του Υπουργείου Εξωτερικών και σε αστικές υποθέσεις. Η πρόβλεψη αυτή, όπως έχουμε υπογραμμίσει, κρίνεται λογική και αναγκαία, έχουμε αρκετά παραδείγματα που ενισχύουν αυτή τη θέση.

Στο άρθρο 7, κύριε Υπουργέ, σωστή η διατήρηση του βαθμού εμπειρογνώμονος Πρεσβευτή Συμβούλου Α΄ επί τιμή, στους αποχωρούντες εμπειρογνώμονες. Στο άρθρο 8, σχετικά με τη λήψη ειδικής πρόνοιας και τη μεταφορά των οικοσκευών των διπλωματών μας, όταν παρουσιάζονται εξαιρετικές περιπτώσεις, εκφράστηκαν κάποιες συγκεκριμένες ανησυχίες από την πλευρά του «Ποταμιού», ο Υπουργός δεσμεύτηκε στο «Ποτάμι» ότι θα τις δει και είναι ένα θέμα, το οποίο το παρακολουθούμε κι εμείς από τη δική μας πλευρά. Σε κάθε περίπτωση, όμως, είναι σωστή και τονώνει το αίσθημα ασφάλειας των φιλόπονων υπαλλήλων του Υπουργείου στο εξωτερικό, οι οποίοι μάλιστα υπηρετούν και στις λεγόμενες καυτές περιοχές.

Στο άρθρο 9, η κατάργηση ηλικιακού ορίου στις προσλήψεις και η σχετική εναρμόνιση με το Ευρωπαϊκό Δίκαιο ήταν υποχρέωσή μας ως χώρα και καλώς προχωράμε σε αυτή. Στο άρθρο 10, σχετικά με την κάλυψη των δαπανών μετακίνησης των αποσπασμένων αστυνομικών που υπηρετούν ως προσωπικό ασφαλείας, στις Αρχές εξωτερικής υπηρεσίας του Υπουργείου, έχουμε ήδη εκφράσει τις ανησυχίες μας για τον τρόπο υλοποίησης, γιατί δεν πρέπει να παρατηρηθούν σπατάλες και υπερβολές. Στο άρθρο 11, η ίδρυση Γραφείου Στατιστικής, ως αυτοτελή οργανική μονάδα και ως απόρροια του ν.3832/2010 είναι άλλη μια υποχρέωση της χώρας μας, την οποία και πρέπει να τηρήσουμε. Αντιλαμβανόμαστε την αξία της γνώσης της γλώσσας, στο άρθρο 12, του κάθε λαού με τον οποίο η Ελλάδα επιδιώκει να αναπτύξει και να καλλιεργεί διμερείς σχέσεις. Δεν θα μπορούσαμε παρά να σταθούμε θετικά και σε αυτό το σημείο, διότι με αυτή τη σημαντική αλλαγή ξεμπλοκάρει και ενισχύεται και η ποιότητα του ανθρώπινου δυναμικού που θα στελεχώσει στο μέλλον τις υπηρεσίες του Υπουργείου Εξωτερικών.

Στο άρθρο 13, όπου προβλέπεται η θεσμοθέτηση συναρμοδιότητας της Ειδικής Νομικής Υπηρεσίας με το Νομικό Συμβούλιο του Κράτους, παρουσιάζονται σοβαρά ζητήματα, τα οποία θα πρέπει να εξετάσουμε. Δεν έχουμε μείνει ικανοποιημένοι από τις εξηγήσεις που δόθηκαν, περιμένουμε κάποιες βελτιωτικές προσπάθειες. Στο άρθρο 14, καταργείται το ΕΚΕΜ, καλώς το καταργείται. Κακώς έφτασε ως εδώ η υπόθεση, ώστε να λέμε πως καλώς καταργείται. Οι άνθρωποι του ΕΚΕΜ δεν πρέπει να τύχουν φυσικά απαξιωτικής ή κακής μεταχείρισης και αυτό είναι ευθύνη όλων μας, κυρίως δική σας, αλλά ευθύνη όλων μας. Στο άρθρο 15 και 16 παίρνετε το 30% των εσόδων των Αρχών εξωτερικών για ενίσχυση των λογαριασμών του Υπουργείου και αυξάνεται τις εκτός έδρας μέρες, σε 80.

Ακούγονται λογικά όλα αυτά. Σε κάθε περίπτωση η Ένωση Κεντρώων επιφυλάσσεται και θα δει στην Ολομέλεια τις αντιδράσεις από την πλευρά του Υπουργείου για το καλώς νομοθετείν. Ευχαριστώ πολύ.

ΚΩΝΣΤΑΝΤΙΝΟΣ ΔΟΥΖΙΝΑΣ (Πρόεδρος της Επιτροπής): Ευχαριστώ, τον κ. Σαρίδη.

ΟΔΥΣΣΕΑΣ ΚΩΝΣΤΑΝΤΙΝΟΠΟΥΛΟΣ (Ειδικός Αγορητής της Δημοκρατικής Συμπαράταξης ΠΑΣΟΚ-ΔΗΜΑΡ): Κύριε Πρόεδρε, εμείς επιφυλασσόμαστε επί των άρθρων. Δηλαδή, «όχι» επί της αρχής και επιφύλαξη στα άρθρα.

ΚΩΝΣΤΑΝΤΙΝΟΣ ΔΟΥΖΙΝΑΣ (Πρόεδρος της Επιτροπής): Τον λόγο έχει ο κ. Δανέλλης.

ΣΠΥΡΙΔΩΝ ΔΑΝΕΛΛΗΣ (Ειδικός Αγορητής του Ποταμιού): Ευχαριστώ, κύριε Πρόεδρε. Η αρχική γενική μας τοποθέτηση, κατά τη συζήτηση επί της αρχής, ήταν για ποιο λόγο προχωρά το Υπουργείο στην αποσπασματική τροποποίηση κάποιων διατάξεων, που αφορούν στον Κανονισμό, αφού είναι σε εξέλιξη και μάλιστα προχωρημένη, η επεξεργασία της συνολικής αναθεώρησής του. Δεν έχουμε πάρει απάντηση που να μας πείθει για την αναγκαιότητα αυτής της αποσπασματικής προσέγγισης, παρ’ όλα αυτά, σε κάποιες από τις προτεινόμενες τροποποιήσεις εμείς συμφωνούμε, σε κάποιες άλλες έχουμε επιφυλάξεις.

Ένα από τα κύρια ζητήματα που θέτει το νομοσχέδιο είναι η ανασύσταση και αναδιοργάνωση του Κέντρου Ανάλυσης Σχεδιασμού και του Επιστημονικού Συμβουλίου, όπως προβλέπονται στα άρθρα 1 και 2. Όπως είχα πει και επί της αρχής, το ΚΑΣ ξεκίνησε φιλόδοξα κατά την ίδρυσή του το 1998, με σκοπό να αποτελέσει μια αυτοτελή υπηρεσία του ΥΠΕΞ, η οποία θα ήταν επιφορτισμένη με την εκπόνηση εισηγήσεων σχεδιασμού και στρατηγικής, υποβοηθητικών ως προς την άσκηση της εξωτερικής πολιτικής της χώρας. Ωστόσο, το ΚΑΣ ακολουθώντας, δυστυχώς, τη γνώριμη πορεία πολλών φιλόδοξων κρατικών δομών της δεκαετίας του 1990, υποβιβάστηκε, εξαιτίας της έλλειψης κυρίως επιστημονικού προσωπικού, σε μια απλή διοικητική υπηρεσία.

Υπό αυτό το πρίσμα, η αναδιοργάνωση και αναβάθμιση που εισηγείστε στο άρθρο 1, κινείται στη σωστή κατεύθυνση. Όμως, μέσα στην παρούσα οικονομική δυσπραγία, κάθε επιπλέον δαπάνη και εξεύρεση επιπλέον προσωπικού, νομίζω ότι θα πρέπει να μας απασχολεί ιδιαιτέρως και θα πρέπει να αποφεύγεται, αν μπορούμε να καλύψουμε υπαρκτές ανάγκες με άλλους τρόπους, αδάπανους, όπως και άλλους εσωτερικούς ή εξωτερικούς μηχανισμούς.

Νομίζουμε ότι οι απαραίτητες μελέτες που αφορούν εν γένει στην εξωτερική πολιτική, όσο και για τους επιμέρους ειδικούς τομείς, μπορούν σε μεγάλο βαθμό να διενεργούνται με επάρκεια και συνέπεια από τις υπάρχουσες, ιδιαίτερα αξιόλογες, ελληνικές δεξαμενές σκέψης και έστω θα μπορούσαν αυτές να χρησιμοποιούνται, επικουρικά.

Σε ό,τι αφορά στο άρθρο 2, στην ανασύσταση του Επιστημονικού Συμβουλίου, θεωρούμε πως θέματα διεθνούς και ευρωπαϊκού δικαίου μπορούν, όπως έχει αποδειχθεί, να τα χειρίζονται τα πλήρως στελεχωμένα με ικανό και με διεθνείς εμπειρίες νομικό προσωπικό τμήματα της Ειδικής Νομικής Υπηρεσίας του ΥΠΕΞ, μιας υπηρεσίας που επί δεκαετίες λειτουργεί με πλήρη επάρκεια. Ωστόσο, μας ανησυχεί το γεγονός – μετά την ακρόαση μάλιστα και των φορέων το πρωί – πως οι δύο αυτές δομές μπορεί να λειτουργήσουν με αλληλεπικαλύψεις, δημιουργώντας προβλήματα η μία στο έργο της άλλης και θεωρούμε, βεβαίως, θετική την νομοτεχνική βελτίωση που καταθέσατε, κύριε Υπουργέ, για τον τρόπο επιλογής.

Σε ό,τι αφορά στο άρθρο 3 για το Αυτοτελές Γραφείο Νομοθετικής Πρωτοβουλίας το ερώτημα που νομίζω ότι όλοι μοιραζόμαστε είναι ότι διαβάζοντας τη διάταξη δεν αποσαφηνίζεται το περίγραμμα εργασίας των τεσσάρων νομικών συμβούλων που θα προσληφθούν για τη στελέχωση αυτού του Γραφείου με ειδίκευση στο Δημόσιο Δίκαιο.

ΙΩΑΝΝΗΣ ΑΜΑΝΑΤΙΔΗΣ (Υφυπουργός Εξωτερικών): Έμμισθη εντολή.

ΣΠΥΡΙΔΩΝ ΔΑΝΕΛΛΗΣ (Ειδικός Αγορητής του Ποταμιού): Ευχαριστώ. Δεν μας είναι, επίσης, κατανοητό, γιατί απαιτείται αυτός ο αριθμός των νομικών συμβούλων, δεδομένου ότι το Υπουργείο Εξωτερικών στο νομοθετικό του έργο, κυρίως, ασχολείται με κυρώσεις διεθνών συμβάσεων και όχι με νομοθετικό έργο πρωτογενές, όπως τα υπόλοιπα Υπουργεία.

Εδώ, να θέσω το ερώτημα, κύριε Υπουργέ, επειδή δεν γίνεται αρκετά σαφές από το σχεδίου νόμου, συνολικά για πόσες νέες θέσεις μιλάμε; Ποια είναι, δηλαδή, η συγκεκριμένη πρόβλεψη για κάλυψη νέων θέσεων, συνολικά; Σε ό,τι αφορά στο άρθρο 4, σχετικά με τις απόρρητες δαπάνες, θεωρούμε ότι είναι προφανώς προς τη σωστή κατεύθυνση, όμως, δεν φτάνει η μείωση του κονδυλίου στο ποσό των 25.000 ευρώ. Θα πρέπει να διασφαλιστούν η διαφάνεια στην χρήση αυτών των χρημάτων για υπαρκτές και αναγκαίες διαδικασίες που πρέπει να προβλέψουμε για την κάλυψή τους. Έτσι, λοιπόν, θα πρέπει, κατά την γνώμη μας, να υπάρξει μια ισχυρότερη αντιμετώπιση του ζητήματος. Η πρόταση της Νέας Δημοκρατίας έχει ενδιαφέρον, μπορεί να διασφαλιστεί, δηλαδή, η διαφάνεια, χωρίς να χάσουμε το απόρρητο, που είναι και η ψυχή της αναγκαιότητας ύπαρξης αυτής της πρόβλεψης διάθεσης των κονδυλίων.

Στο άρθρο 7, επεκτείνει την δυνατότητα απονομής επί τιμή βαθμού, που ισχύει για το σύνολο αφυπηρετούντων Διπλωματικών υπαλλήλων, στους Ειδικούς Σύμβουλους, στους Νομικούς Συμβούλους Α΄ και τα λοιπά. Θα θέλαμε την άποψή σας, γιατί; Για λόγους ισότητας δεν μπορούμε να εξετάσουμε τη δυνατότητα αυτό να ισχύει και για τους αφυπηρετούντες υπαλλήλους του Κλάδου Οικονομικών και Εμπορικών Υποθέσεων, με βαθμό Γενικού Συμβούλου Α΄;

Και με την ευκαιρία αυτή να πω κάτι, που φαντάζομαι ότι συμμεριζόμαστε όλοι. Υπάρχει απόλυτη αναγκαιότητα μιας και είναι μια υπηρεσία, ένα γραφείο αιχμής σε κάθε πρεσβεία ή έτσι θα πρέπει να αντιμετωπίζεται, υπάρχει αναγκαιότητα συνολικής αναβάθμισης και αναδιοργάνωσης του ρόλου και του έργου των γραφείων αυτών.

Στο άρθρο 9, υπάρχει ένα ζήτημα για ένα μικρό αριθμό υπαλλήλων του Κλάδου ΔΕ, Διοικητικών Γραμματέων του ΥΠΕΞ. Η εικόνα που μας έδωσαν είναι ότι αφορά 6-7 ανθρώπους που αναγκάστηκαν σε αφυπηρέτηση την Άνοιξη του 2016, καθώς είχαν συμπληρώσει τα 60ο έτος της ηλικίας τους, την 31/12/2015, με αποτέλεσμα να εμπίπτουν στις διατάξεις του ν.4336/ 2015. Η παρατήρηση αυτή βεβαίως είναι ήσσονος σημασίας για το σύνολο του συζητούμενου νομοσχεδίου, όπως και για τον προϋπολογισμό του ΥΠΕΞ, αλλά για αυτούς τους ανθρώπους αποτελεί ένα ζήτημα αιχμής, αφού αναγκάζονται να αναδιοργανώσουν την ζωή τους, μπαίνοντας σε δύσκολες επιλογές, που δεν ήταν στα πλάνα τους. Δεν ξέρω, αν έχετε μια εικόνα ή αν προτίθεστε να ξαναδείτε αυτήν την ιδιαίτερη περίπτωση.

Στο άρθρο 11, είχαμε διατυπώσει προβληματισμό και επιφύλαξη σχετικά με την αναγκαιότητα ή μη της γνώσης της γαλλικής γλώσσας. Εξακολουθούμε να έχουμε αυτούς τους προβληματισμούς.

Και τέλος, κλείνω με την περίπτωση του Ελληνικού Κέντρου Ευρωπαϊκών Μελετών, το οποίο επιτέλους καταργείται και καλώς κάνετε και το καταργείτε, διότι από το 2012 είναι ένα κενό κέλυφος, όπως ξαναείπαμε, δεν έχει κανένα υπάλληλο, συνεχίζει να σπαταλά πόρους του Ελληνικού Δημοσίου. Υπάρχει ένα ζήτημα, όπως ακούσαμε και το πρωί στην ακρόαση των εκπροσώπων ότι υπάρχουν κάποιοι άνθρωποι, που είναι απλήρωτοι για υπηρεσίες, τις οποίες κατέβαλαν στο ελληνικό Δημόσιο και αυτό πρέπει να το δούμε.

Τέλος, με ευκαιρία αυτήν την σωστή σας κίνηση, νομίζω ότι τώρα πια μετά από δύο χρόνια έχετε φαντάζομαι μια πλήρη θεώρηση των Νομικών Προσώπων Ιδιωτικού και Δημοσίου Δικαίου που εποπτεύει το Υπουργείο σας, οπότε φαντάζομαι ότι ένα πλήρες ξεκαθάρισμα είστε σε θέση να το κάνετε και θα είναι χρήσιμο και οικονομικά και λειτουργικά και βεβαίως, εν τέλει ηθικά. Σας ευχαριστώ.

ΚΩΝΣΤΑΝΤΙΝΟΣ ΔΟΥΖΙΝΑΣ (Πρόεδρος της Επιτροπής): Τον λόγο έχει η κ. Βαγιωνάκη.

ΒΑΛΙΑ ΒΑΓΙΩΝΑΚΗ: Ευχαριστώ, κύριε Πρόεδρε. Κύριοι συνάδελφοι, το συγκεκριμένο νομοσχέδιο μπορεί να μην λύνει οριστικά και ριζικά τα προβλήματα του Υπουργείου Εξωτερικών, πάντως σίγουρα, βάζει τις βάσεις για λύση προβλημάτων, που άπτονται των καθηκόντων της σημερινής συγκυρίας, εκσυγχρονίζεται και προσαρμόζεται σε ευρωπαϊκές Οδηγίες, απαντά και επιλύει δημοκρατικά προβλήματα, που για χρόνια απασχόλησαν τον Τύπο και την κοινωνία. Θεωρώ ότι παρόλο που τη συζήτηση με τους φορείς μονοπώλησαν τα ιδιαίτερα υπηρεσιακά και κλαδικά τους αιτήματα, τα οποία, προφανώς, πρέπει να μελετήσει το Υπουργείο, ωστόσο, ιδιαίτερα κατά το δεύτερο γύρο των απαντήσεων, οι ρυθμίσεις που προτείνονται με το συγκεκριμένο νομοσχέδιο, έτυχαν της αποδοχής των περισσοτέρων εξ αυτών.

Πιο συγκεκριμένα, οι θεσμικές και εκσυγχρονιστικές αλλαγές είναι αναγκαίες τώρα και χρόνια, ειπώθηκε. Από την ανάγνωση του νόμου βγαίνει αβίαστα το συμπέρασμα ότι υπάρχει μια βασική, απλή σκέψη, που είναι η αναδιοργάνωση του Οργανισμού του Υπουργείου και ο εμπλουτισμός και η τεκμηρίωση, με στοιχεία και προβλέψεις και η παραγωγή πολιτικής σκέψης για τα πολλά και περίπλοκα προβλήματα που απασχολούν τον πλανήτη και την ταραγμένη περιοχή μας. Είναι σημαντικό και το υπογραμμίζω αυτό, η Ελλάδα μέσα στο περιβάλλον που αντιμετωπίζει, να έχει μια δεξαμενή ιδεών, στρατηγικών και επεξεργασιών. Από την άποψη αυτή, τόσο η δημιουργία του ΚΑΣ όσο και η Επιστημονική Επιτροπή, κρίνονται εντελώς απαραίτητα. Το Επιστημονικό Συμβούλιο, που αποτελεί γνωμοδοτικό Όργανο για νομικά θέματα Διεθνούς και Ευρωπαϊκού Δικαίου μείζονος σημασίας, πρέπει να είναι ένα θεσμοθετημένο μόνιμο Όργανο, που αποτελείται από εξειδικευμένους νομικούς, ιδιαίτερου κύρους. Εγώ, σε αντίθεση με τον εκπρόσωπο της Νέας Δημοκρατίας, με βάση τα παραπάνω, το θεωρώ εντελώς απαραίτητο. Νομίζω ότι και οι φορείς, το πρωί, ήταν θετικοί, όσον αφορά αυτό το θέμα.

Το δεύτερο που θέλω να πω είναι ότι χαιρετίζω, μετά από τόσα χρόνια, τον έλεγχο των αμαρτωλών μυστικών κονδυλίων από τη Βουλή. Να δούμε, φυσικά, πώς θα εξασφαλιστεί μαζί με τη διαφάνεια και η διασφάλιση του απορρήτου. Όμως, είναι μια απάντηση στο λογικό και δημοκρατικό αίτημα της κοινωνίας να υπάρξει έλεγχος αυτών των κονδυλίων.

Υπήρξε ένας προβληματισμός για το ύψος των κονδυλίων, που θα ελέγχει η Βουλή. Ο Υπουργός μας διαβεβαιώνει ότι το πλαφόν των 25.000 ευρώ καλύπτει το 90% με 95% των κονδυλίων. Θεωρώ, λοιπόν, ότι είναι μια καλή αρχή αυτό το πλαφόν. Αλλά μόνο μία αρχή.

Επειδή στην προηγούμενη συνεδρίαση ειπώθηκε ότι όλα γίνονται για την πρόσληψη ημετέρων, μέτρησα – μπορεί να κάνω και λάθος – για όλες αυτές τις δομές, για τις οποίες συζητάμε, ότι απασχολούν γύρω στους 15 ανθρώπους. Μπορεί να είναι και παραπάνω, δεν ξέρω. Υπενθυμίζω ότι το ΕΚΕΜ – που λειτούργησε, κατά το παρελθόν και καταργείται και καλώς καταργείται με το παρόν νομοσχέδιο και όλοι συμφωνούμε σε αυτό – παλιότερα απασχολούσε 22 ανθρώπους και από αυτά που ειπώθηκαν, σπατάλησε αρκετά χρήματα. Μάλιστα, μάθαμε ότι επτά άνθρωποι ακόμα δεν έχουν αποπληρωθεί, από το 2012, το υπογραμμίζω αυτό, από το 2012. Σωστά θα πρέπει να μην χρωστάμε δεδουλευμένα και οι άνθρωποι πρέπει να πάρουν τα χρήματά τους, όμως θέλω να θυμίσω, με βάση αυτά που ειπώθηκαν το πρωί, ότι μόνο τα δύο τελευταία χρόνια, έλαβαν επί ΣΥΡΙΖΑ, 160.000 και 90.000 και μένουν ακόμα 180.000 ευρώ. Έτσι είπε, εάν δεν κάνω λάθος, ο πρώην Πρόεδρος του ΕΚΕΜ.

Τέλος, ήθελα να πω, σε σχέση με τον Οργανισμό, η Νέα Δημοκρατία είπε ότι το συγκεκριμένο νομοσχέδιο είναι αποσπασματικό και τα μέτρα που προτείνονται και ότι αυτά πρέπει να τα κουβεντιάσουμε, όταν θα κουβεντιάσουμε και τον Οργανισμό, αργότερα.

Θέλω να θυμίσω ότι ο κ. Υπουργός είπε ότι σε τέσσερις μήνες θα είναι πιθανόν έτοιμο, για να αρχίσει να συζητιέται ο Οργανισμός. Οι άνθρωποι που ήταν εδώ το πρωί και συμμετέχουν σε αυτή την Επιτροπή για την προετοιμασία του Οργανισμού, όταν ρωτήθηκαν, είπαν ότι δεν ξέρουν πότε θα είναι έτοιμος αυτός ο Οργανισμός. Επομένως, θεωρώ ότι είναι επείγουσα ανάγκη, προκειμένου να υπάρχει τεκμηρίωση και ουσιαστικές απαντήσεις στα θέματα που μας απασχολούν, να προχωρήσουμε και να ψηφίσουμε το συγκεκριμένο νομοσχέδιο.

Στο σημείο αυτό γίνεται η β΄ ανάγνωση του καταλόγου των μελών της Επιτροπής. Παρόντες ήταν οι Βουλευτές κ.κ. Ελένη Αυλωνίτου, Βάλια Βαγιωνάκη, Γιώργος Βαρεμένος, Γιάννης Δέδες, Κωνσταντίνος Δουζίνας, Δημήτριος Εμμανουηλίδης, Αννέτα Καββαδία, Χρήστος Καραγιαννίδης, Γεώργιος Κυρίτσης, Μουσταφά Μουσταφά, Μάκης Μπαλαούρας, Συμεών Μπαλλής, Δημήτρης Μάρδας, Γιώργος Ντζιμάνης, Νικόλαος Ξυδάκης, Γιώργος Πάντζας, Δημήτρης Ρίζος, Κώστας Σπαρτινός, Ελένη Σταματάκη, Αφροδίτη Σταμπουλή, Ολυμπία Τελιγιορίδου, Χαρίλαος Τζαμακλής, Μαρία Τριανταφύλλου, Βασίλης Τσίρκας, Σάββας Αναστασιάδης, Αθανάσιος Δαβάκης, Αναστάσιος Δημοσχάκης, Αθανάσιος Καββαδάς, Σταύρος Καλαφάτης, Ιωάννης Κεφαλογιάννης, Κωνσταντίνος Κουκοδήμος, Γεώργιος Κουμουτσάκος, Ευάγγελος - Βασίλειος Μεϊμαράκης, Κωνσταντίνος Τασούλας, Κωνσταντίνος Τσιάρας, Παναγιώτης Ηλιόπουλος, Νικόλαος Κούζηλος, Χρήστος Παππάς, Αθανάσιος Θεοχαρόπουλος, Οδυσσέας Κωνσταντινόπουλος, Ανδρέας Λοβέρδος, Μανώλης Συντυχάκης, Αθανάσιος Παφίλης, Σταύρος Τάσσος, Δημήτριος Καμμένος, Κωνσταντίνος Κατσίκης, Ιωάννης Σαρίδης και Σπυρίδων Δανέλλης.

ΚΩΝΣΤΑΝΤΙΝΟΣ ΔΟΥΖΙΝΑΣ (Πρόεδρος της Επιτροπής): Τον λόγο έχει ο κ. Δαβάκης.

ΑΘΑΝΑΣΙΟΣ ΔΑΒΑΚΗΣ: Κύριε Πρόεδρε, μία προσεκτική ανάγνωση του νομοσχεδίου, το οποίο έχει έρθει στην Επιτροπή μας εδώ και μερικές μέρες, οδηγεί οποιονδήποτε καλόπιστο αναγνώστη σε τέσσερα βασικά συμπεράσματα.

Πρώτον, ο κ. Υπουργός σχεδιάζει να προχωρήσει σε αλλαγές στη φύση και τον τρόπο λειτουργίας του Κέντρου Ανάλυσης και Σχεδιασμού, οι οποίες θα το στρέψουν ξεκάθαρα προς μια ακαδημαϊκή κατεύθυνση. Έτσι έχουμε αντιληφθεί οι περισσότεροι εξ ημών σ' αυτή την αίθουσα.

Όπως αναφέρεται στο άρθρο 1, στο Κέντρο συνίσταται θέση Διευθυντή, που θα στελεχώνεται για μια τριετία από Καθηγητή Πανεπιστημίου, ο οποίος θα διορίζεται απευθείας από τον Υπουργό. Επίσης, προβλέπονται θέσεις τακτικών επιστημονικών συνεργατών, πάλι Καθηγητών Πανεπιστημίου ή Ερευνητών, οι οποίοι επιλέγονται από τριμελή Επιτροπή μετά από σχετική προκήρυξη. Η αλλαγή αυτή συνάδει μεν, με τον επιστημονικό χαρακτήρα του Κέντρου, όπως μας έχει εμφανιστεί, όμως, δημιουργεί έναν κίνδυνο εμφάνισης επικαλύψεων, αντιφάσεων και δυσλειτουργιών μεταξύ των ακαδημαϊκών, που θα απασχολούνται σε ερευνητικές δραστηριότητες στο ΚΑΣ και στο μόνιμο επιστημονικό προσωπικό του Υπουργείου Εξωτερικών. Αυτό, λοιπόν, θα πρέπει να το ξαναδείτε.

Με βάση τη διαπίστωση αυτή θεωρούμε ότι το νομοσχέδιο είναι ελλιπές, καθώς δεν περιλαμβάνει καμία αναφορά σε ξεκάθαρη κατανομή ευθυνών και αρμοδιοτήτων μεταξύ του Κέντρου με τη νέα διαμόρφωση και του Σώματος των Εμπειρογνωμόνων. Φάνηκε λίγο το πρωί ως περιρρέουσα ατμόσφαιρα και από τους φορείς που ακούσαμε. Δεν υπάρχει κάποια αναφορά σε μηχανισμό σύνθεσης απόψεων μεταξύ των δύο αυτών τμημάτων, αντιθέτως, η πρόβλεψη για τοποθέτηση στην κεφαλή του ΚΑΣ ενός Διοικητικού Διευθυντή από τον Κλάδο των Εμπειρογνωμόνων – ο οποίος εκ της θέσεώς του θα προΐσταται του Επιστημονικού Διευθυντή – τροφοδοτεί την ανησυχία μας, σχετικά με την πιθανότητα δημιουργίας τριβών, όπως προείπα, μεταξύ των δύο Κλάδων Προσωπικού, που θα ασχολείται με την ανάλυση και την κατανόηση του στρατηγικού περιβάλλοντος, καθώς και την ανάπτυξη προτάσεων πολιτικής.

Δεύτερον, ελλείψεις και προχειρότητα δεν παρουσιάζουν μόνο οι διατάξεις για το ΚΑΣ. Το νομοσχέδιο ιδρύει νέες υπηρεσίες χωρίς να είναι σαφές ή να επεξηγείται με επάρκεια στην Εισηγητική Έκθεση, ποια ανάγκη θα εξυπηρετούν αυτές. Για ποιο λόγο ιδρύεται, για παράδειγμα, Επιστημονικό Συμβούλιο Ακαδημαϊκών με ειδίκευση στο Διεθνές Δίκαιο, όπως προβλέπεται στο άρθρο 2; Χωλαίνει κάπου η Νομική Υπηρεσία του Υπουργείου; Ποιο κενό στο όποιο μέχρι σήμερα νομοπαρασκευαστικό έργο του Υπουργείου Εξωτερικών καλείται να καλύψει το Γραφείο Νομοθετικής Πρωτοβουλίας, που περιγράφεται στο άρθρο 3;

Όπως ξέρετε, τη νομοθετική πρωτοβουλία την έχει η Κυβέρνηση δια του κάθε φορά αρμόδιου Υπουργού, το Υπουργικό Γραφείο, το οποίο συντάσσει, νομοπαρασκευάζει κ.λπ. τα νομοσχέδια, οπότε αντιλαμβάνεστε, τι διάσταση θα υπάρξει μεταξύ αυτής της νομοθετικής υπηρεσίας και του Γραφείο του Υπουργού, η οποία συνεχώς θα βρίσκεται σε μια αντιθετική κατάσταση μεταξύ του πρώτου Γραφείου.

Κύριε Πρόεδρε, λαμβάνοντας υπόψη τη δύσκολη οικονομική συγκυρία θα φανταζόταν κανείς ότι η πρώτη προτεραιότητα του Υπουργείου θα ήταν να τεκμηριώσει με ακρίβεια τους λόγους, για τους οποίους προχωρά στην ίδρυση νέων γραφειοκρατικών δομών, γιατί είναι ξεκάθαρο ότι βρισκόμαστε μπροστά στην ίδρυση νέων γραφειοκρατικών δομών με ό,τι αυτό συνεπάγεται για τα αποτελέσματα. Η προχειρότητα αυτή μας οδηγεί στο τρίτο και γενικότερο συμπέρασμα, στο οποίο καταλήγει οποιοσδήποτε καλόπιστα προσεγγίζει το συγκεκριμένο κείμενο.

Το νομοσχέδιο αυτό αποτελεί απλώς μια πρόχειρη συρραφή διατάξεων με εντελώς διαφορετικούς σκοπούς, διατάξεις που ρυθμίζουν τη λειτουργία του Ερευνητικού Τμήματος του Υπουργείου συνυπάρχουν στο ίδιο κείμενο με προβλέψεις, που αφορούν στην οικοσκευή του διπλωματικού προσωπικού. Ιδρύονται νέες υπηρεσίες ή γραφεία και παράλληλα, ρυθμίζονται θέματα, όπως οι εκτός έδρας ημέρες υπαλλήλων ειδικών θέσεων. Γι' αυτό αρχικά το αποκαλέσαμε αποσπασματικό και συρραφή διαφόρων διατάξεων. Παρά τις ελλείψεις και την προχειρότητα το νομοσχέδιο περιέχει και μέτρα, τα οποία κινούνται ξεκάθαρα – και το ομολογούμε – προς τη σωστή κατεύθυνση.

Η διεύρυνση, με το άρθρο 11, του συνόλου των γλωσσών, στο οποίο οι υποψήφιοι διπλωμάτες μπορούν να εξεταστούν – το είπα και στην συζήτηση επί της αρχής – για να εισέλθουν στη Διπλωματική Ακαδημία αποτελεί μια αλλαγή, η οποία θα συνεισφέρει πολλά στη διεύρυνση των γλωσσικών δεξιοτήτων του Διπλωματικού Σώματος και εν πολλοίς, αδικούσε μέχρι τώρα αυτό το κλειστό ζεύγος γλωσσών, πολλούς εκ των ανθρώπων οι οποίοι γνώριζαν άλλες πέραν του γνωστού ζεύγους γλώσσες.

Επίσης, η ρύθμιση στο άρθρο 4, για ενημέρωση της Βουλής σχετικά με τις απόρρητες δαπάνες με ύψος μεγαλύτερο των 25.000 ευρώ συνεισφέρει στη διαφάνεια και στον έλεγχο της Εκτελεστικής από τη Νομοθετική εξουσία. Επαναλαμβάνω, όμως, αυτό που προείπα, ότι το γενικόλογο στη Βουλή δεν σημαίνει τίποτα. Θα είναι μια επί τούτου συσταθείσα Επιτροπή, που μπορούμε να το συζητήσουμε; Θα είναι μια άλλη κατάσταση; Αλλά αυτό το «*στη Βουλή*» «*στέλνουμε στη Βουλή για τον έλεγχο των απορρήτων*» δεν λέει τίποτα. Η Βουλή έχει τόσες Επιτροπές, έχει Υποεπιτροπές, Ειδικές, τι είναι αυτό το «*στη Βουλή*»;

Συνοψίζοντας, αν και περιέχει ορισμένες ρυθμίσεις, που όπως προείπα, βρίσκονται στη σωστή κατεύθυνση, οι ελλείψεις, τα αναπάντητα ερωτηματικά, τα οποία μας έχουν γεννηθεί και η προχειρότητα του συγκεκριμένου νομοσχεδίου, με οδηγούν στην καταψήφισή του τόσο επί της αρχής, όσο και επί των άρθρων. Σας ευχαριστώ.

ΚΩΝΣΤΑΝΤΙΝΟΣ ΔΟΥΖΙΝΑΣ (Πρόεδρος της Επιτροπής): Ευχαριστώ, κύριε Δαβάκη, μια διευκρίνιση – από ότι ξέρω – τα περισσότερα Υπουργεία έχουν υπηρεσία νομοπαρασκευαστική. Αυτή είναι η εντύπωσή μου. Δηλαδή, αυτό που είπατε, υπάρχει και σε άλλα Υπουργεία, δηλαδή, η πιθανή υπερκάλυψη ή και αντίθεση - αντίφαση μεταξύ του Υπουργείου.

ΑΘΑΝΑΣΙΟΣ ΔΑΒΑΚΗΣ: Κύριε Πρόεδρε, είπα ότι υπάρχει η νομική υπηρεσία του γραφείου του Υπουργού, συνεργάτες του Υπουργού, που ουσιαστικά ασκούν τη νομοθετική πρωτοβουλία και εισάγουν νομοσχέδια, τα προετοιμάζουν και τα εισάγουν σε αρμόδιες Επιτροπές δια του Προέδρου της Βουλής και υπάρχουν και οι νομικές υπηρεσίες. Εκεί προβλέπω ότι θα υπάρχει αντίφαση. Γιατί το είπα; Διότι το Υπουργείο Εξωτερικών δεν έχει δα και το φόρτο των εισαγομένων νομοσχεδίων, όπως έχει το Υπουργείο Αγροτικής Ανάπτυξης, για παράδειγμα. Είναι μιας άλλης υφής και οντότητας Υπουργείο.

ΚΩΝΣΤΑΝΤΙΝΟΣ ΔΟΥΖΙΝΑΣ (Πρόεδρος της Επιτροπής): Μας λείπει το νομοθετικό έργο, αλλά αυτές τις ημέρες το είχαμε εντονότατο. Τον λόγο έχει ο κ. Κεφαλογιάννης.

ΙΩΑΝΝΗΣ ΚΕΦΑΛΟΓΙΑΝΝΗΣ: Ευχαριστώ, κύριε Πρόεδρε. Θα ξεκινήσω με μια εισαγωγική παρατήρηση. Το 2006 είχε παρατηρηθεί μια, θα έλεγα, υπέρμετρη και ίσως και άδικη μείωση στις δαπάνες του Υπουργείου Εξωτερικών σε σχέση και με τα υπόλοιπα Υπουργεία. Για την ακρίβεια 12,8%, όταν στα υπόλοιπα Υπουργεία η μείωση δεν ξεπέρασε το 4% και ενώ βλέπουμε ότι με το παρόν σχέδιο νόμου αυξάνονται οι πιστώσεις, αυτές οι πιστώσεις αυξάνονται για κάποιες ανάγκες και κάποιες προτεραιότητες, ίσως, που ενδεχομένως, δεν είναι πρωτεύουσες. Δηλαδή, όταν βλέπουμε σύμφωνα με την Έκθεση του Γενικού Λογιστηρίου του Κράτους, που συνοδεύει το παρόν νομοσχέδιο, 130.000 ευρώ για τις συμβάσεις έργου, εκπόνηση μελετών και εκδηλώσεις συνεδρίων και εκδηλώσεων ή 120.000 ευρώ, ετησίως, για τη λειτουργία του Γραφείου νομοθετικής πρωτοβουλίας και 103.000 ευρώ για την αύξηση δαπάνης για μετακινήσεις εκτός έδρας συγκεκριμένων υπαλλήλων και συνεργατών του Υπουργού. Όταν, δυστυχώς, την ίδια στιγμή – και το ξέρετε καλά κι εσείς, κύριε Πρόεδρε – πολλές από τις πρεσβείες μας στο εξωτερικό διαθέτουν ελάχιστα κονδύλια ακόμη και για τις δημόσιες σχέσεις και πολλές φορές αδυνατούν να κάνουν και εκδηλώσεις ακόμη και την εθνική μας επέτειο.

Τώρα θα μπω στην ουσία του νομοθετήματος. Και θα θέσω, εξαρχής, το διακύβευμα αυτού, απαντώντας και σε κάποιους συναδέλφους της συμπολίτευσης ότι το συγκεκριμένο νομοσχέδιο είναι επείγον, έπρεπε να περάσουν κάποιες ρυθμίσεις. Δυστυχώς, το σχέδιο νόμου αγαπητοί κυρίες και κύριοι συνάδελφοι, το οποίο συζητάμε σήμερα, δεν είναι ένα νομοσχέδιο για τη στήριξη των υπαλλήλων του Υπουργείου Εξωτερικών, αλλά θα μπορούσα να πω ότι είναι ένα νομοσχέδιο για τους μη υπαλλήλους του Υπουργείου Εξωτερικών. Είναι, δηλαδή, ένα νομοθέτημα, το οποίο για την ακρίβεια επιχειρεί να δημιουργήσει μια παράλληλη κεντρική υπηρεσία εντός του Υπουργείου Εξωτερικών, που υποκαθιστά μάλιστα σε κρίσιμες λειτουργίες τον Διπλωματικό Κλάδο, δηλαδή, τη συσσωρευμένη εμπειρία και τεχνογνωσία στη διαχείριση της εικόνας και των συμφερόντων της χώρας μας στο εξωτερικό.

Ας το δούμε λίγο πιο αναλυτικά, κύριε Υπουργέ. Θα ήθελα να μου αναφέρετε, πόσες φορές από την ημέρα που, ως Κυβέρνηση, αναλάβατε τα καθήκοντά σας, έχει συγκληθεί το Συμβούλιο Πολιτικών Υποθέσεων, για παράδειγμα, του Υπουργείου Εξωτερικών ή ακόμη και το Εθνικό Συμβούλιο Εξωτερικής Πολιτικής; Πόσους εμπειρογνώμονες διαθέτει το Υπουργείο Εξωτερικών, από τους οποίους μάλιστα προέρχεται και ο επικεφαλής της ελληνικής διπλωματίας, ο κ. Κοτζιάς; Αν δεν κάνω λάθος, διαθέτει 41 εμπειρογνώμονες και πρεσβευτές και άλλους 30 εμπειρογνώμονες συμβασιούχους.

Προφανώς, όμως, όλοι οι παραπάνω θεσμοί, τους οποίους ανέφερα και οι υπάλληλοι, βεβαίως, δεν σας αρκούν και δεν τους εμπιστεύεστε και γι’ αυτό δημιουργείτε νέες δομές μέσω αυτού του νομοσχεδίου και, προφανώς, δεν πιστεύετε ότι το ζήτημα της ανάλυσης και του χειρισμού της εξωτερικής πολιτικής θα το λύσουν τέσσερις επιπλέον επιστημονικοί συνεργάτες του Κέντρο Ανάλυσης, οι οποίοι, όμως, θα είναι είτε Καθηγητές Πανεπιστημίων είτε ερευνητές. Πραγματικά, δεν περίμενα να δω τον όρο «ερευνητής» σε ένα σχέδιο νόμου. Τι θα πει ερευνητής; Είναι κάποιος, ο οποίος έχει διδακτορικό ή κάποια προηγούμενη εμπειρία όσον αφορά στους Διεθνείς Οργανισμούς ή κάποιο επιστημονικό έργο ή θα δούμε κάποια στιγμή, δυστυχώς, το ΚΑΣ και κάποιους άλλους περίφημους «πανελίστες» αναλυτές διεθνών σχέσεων να είναι στο συγκεκριμένο Συμβούλιο, ως δήθεν ερευνητές;

Στο Επιστημονικό Συμβούλιο κληρονομήσατε, με την ανάληψη των καθηκόντων σας, δύο νομικές υπηρεσίες του Υπουργείου Εξωτερικών, την Ειδική Νομική Υπηρεσία και την Ειδική Νομική Υπηρεσία Ευρωπαϊκών Κοινοτήτων και, προφανώς, ούτε αυτές σας φτάνουν. Συστήνετε, λοιπόν, ένα Επιστημονικό Συμβούλιο, το οποίο θα γνωμοδοτεί για ερωτήματα νομικής φύσεως μείζονος σημασίας, στα οποία ο προϊστάμενος της Ειδικής Νομικής Υπηρεσίας, που συμμετέχει, δεν θα έχει δικαίωμα ψήφου. Δηλαδή, ο άνθρωπος, ο οποίος συμπυκνώνει την εμπειρία και τη θεσμική μνήμη του Υπουργείου σε καίρια και κρίσιμα ζητήματα εξωτερικής πολιτικής, δηλαδή, οι άνθρωποι που μέχρι σήμερα έχουν διαχειριστεί σοβαρότατα ζητήματα διεθνούς δικαίου, δεν θα έχουν αποφασιστικό λόγο.

Δυστυχώς, όμως, το χειρότερο δεν είναι αυτό. Το χειρότερο είναι ότι το Επιστημονικό Συμβούλιο – δηλαδή, εξωυπηρεσιακοί παράγοντες χωρίς διοικητική ευθύνη – θα ενημερώνονται για κρίσιμες πτυχές, θα έχουν πρόσβαση σε διαβαθμισμένα έγγραφα και σε μη δημοσιοποιημένες πληροφορίες, που άπτονται της προάσπισης των εθνικών συμφερόντων. Όσον αφορά στο Γραφείο Νομοθετικής Πρωτοβουλίας, αν δει ένας νομικός τις περισσότερες από τις αρμοδιότητες, τις οποίες περιγράφεται σε αυτό το Γραφείο, νομίζω ότι θα γελάσει, διότι δεν υπάρχει πιο ευρηματικός τρόπος μέχρι σήμερα, για να επεκτείνει κανείς τη στελέχωση του γραφείου ενός Υπουργού με νομικούς συμβούλους και νομίζω ότι για αυτό τον λόγο γίνεται το Γραφείο Νομοθετικής Πρωτοβουλίας.

Θέλω να θυμίσω, επίσης, ότι με τη σύσταση αυτής της υπηρεσίας, φτάνουμε αισίως τις τέσσερις στο Υπουργείο με αρμοδιότητα τη νομική επεξεργασία ζητημάτων και όσοι εξ ημών έχουμε μια μεγαλύτερη εμπειρία και προϋπηρεσία στην Επιτροπή Εθνικής Άμυνας και Εξωτερικών Υποθέσεων γνωρίζουμε ότι το σύνολο των νομοθετημάτων, που έρχονται στην Επιτροπή, αφορά στην κύρωση διακρατικών συμφωνιών. Ίσως το μόνο νομοθετικό έργο που έχει η παρούσα Επιτροπή είναι η τροποποίηση του Οργανισμού του Υπουργείου Εξωτερικών, είτε με τη μορφή νομοθετημάτων είτε με τη μορφή Προεδρικών Διαταγμάτων.

Μπορώ να σας ρωτήσω ευθέως, κύριε Υπουργέ, για παράδειγμα, τα 20 τελευταία χρόνια πόσες φορές έχουν έρθει νομοθετήματα στην παρούσα Επιτροπή, που να δικαιολογούν την ύπαρξη Γραφείου Νομοθετικής Πρωτοβουλίας; Το πιο προκλητικό, ίσως, με το συγκεκριμένο Γραφείο είναι ότι η στελέχωσή του δεν θα γίνεται μέσω μιας αδιάβλητης και αξιοκρατικής διαδικασίας, όπως για παράδειγμα, είναι το ΑΣΕΠ, αλλά με απόφαση του Υπουργού μετά από εισήγηση μιας επιτροπής, την οποία έχει ορίσει πάλι ο ίδιος ο Υπουργός. Ευχαριστώ, κύριε Πρόεδρε.

ΚΩΝΣΤΑΝΤΙΝΟΣ ΔΟΥΖΙΝΑΣ (Πρόεδρος της Επιτροπής): Τον λόγο έχει ο κ. Ξυδάκης.

ΝΙΚΟΛΑΟΣ ΞΥΔΑΚΗΣ: Νομίζω ότι θα πρέπει να δεχθούμε ότι κάθε σύγχρονο κράτος και κάθε σύγχρονο Υπουργείο Εξωτερικών λειτουργεί, τροφοδοτεί και τροφοδοτείται από ένα think tank. Δεν είναι άχρηστο. Δεν μπορούν μόνο οι διπλωμάτες και μόνο οι εμπειρογνώμονες να τα κάνουν όλα. Χρειάζεσαι ένα μικρό ευέλικτο όργανο, το οποίο να δουλεύει θέσεις, σενάρια και αναλύσεις σε έναν μακρύτερο χρονικό ορίζοντα από αυτόν που είναι αναγκασμένη να τρέχει η υπηρεσία. Υπήρχε, άλλωστε, το Κέντρο Αναλύσεων και Σχεδιασμού σε άλλη μορφή. Είναι μια αναμόρφωση και δέχομαι να δούμε πώς στην καινούργια του μορφή θα είναι λυσιτελέστερη η λειτουργία του και πιο πλούσιος ο ρόλος του, όμως, ας μην φτάσουμε σε ένα σημείο να αμφισβητούμε την αξία ενός think tank σε ένα Υπουργείο Εξωτερικών.

Ας δούμε τι κάνουν οι άλλες χώρες και τι κάναμε εμείς. Ακόμη και η ανάθεση μιας εργασίας πολύ εστιασμένη από μια κρατική αρχή σε ένα ερευνητικό Ινστιτούτο ανεξάρτητο, δεν πρέπει να τη βλέπουμε με καχυποψία και άλλωστε είναι μια πρακτική, η οποία ακολουθήθηκε πάρα πολύ συχνά στο παρελθόν και μάλιστα καταχρηστικά. Στο άρθρο 2, για την κατάρτιση του Επιστημονικού Συμβουλίου, είχα ξαναπεί κι εδώ στην Επιτροπή ότι η επιλογή αυτών των διακεκριμένων νομικών του διεθνούς δικαίου να γίνεται από μια Επιτροπή και να διορίζει ο Υπουργός. Εδώ η πρόταση της πολιτικής ηγεσίας του Υπουργείου είναι να οριστεί μια Επιτροπή, που θα ορίζει μια λίστα με μέλη ΔΕΠ. Εγώ θα έλεγα να διευρυνθεί το ΔΕΠ και να είναι «ή άλλων επιστημόνων με ανάλογα ακαδημαϊκά και ερευνητικά προσόντα». Ένας Λέκτορας μπορεί να είναι πολύ κατώτερος σε επιδόσεις από έναν ανεξάρτητο ερευνητή, που δουλεύει σε ένα διεθνές κέντρο και να έχει όλους τους ακαδημαϊκούς τίτλους. Με αντικειμενικά κριτήρια να έχει τους ακαδημαϊκούς τίτλους και την εργασία, αλλά μπορεί να μην είναι μέλος ΔΕΠ. Γιατί να τον αποκλείσουμε;

Δεύτερον, η δε Επιτροπή, για να προσδώσει το κύρος στο θεσμό, θα πρέπει να έχει εξωτερικούς κριτές. Αν η Επιτροπή, όπως λέει η πρόταση του Υπουργείου, αποτελείται από τον υπηρεσιακό Γενικό Γραμματέα του Υπουργείου Εξωτερικών – δεκτός – και μετά είναι ο Α΄ Γενικός Διευθυντής και ο ΣΤ΄ Γενικός Διευθυντής δεν έχει καμία αξία. Είναι πρόσωπα, τα οποία εξαρτώνται άμεσα από τον Υπουργό, τρέμουν στο άκουσμά του και δεν πρόκειται ποτέ να πάνε κόντρα σε καμία βούληση. Ούτε νομίζω ότι ένας διπλωμάτης, πρέσβης, που περνάει ένα χρόνο από τη θέση του ΣΤ΄ έχει την γνώση και το κύρος να διαλέξει από τη διεθνή παλέτα των καθηγητών ή των σπουδαίων νομικών Ελλήνων, που ξέρουν διεθνές δίκαιο. Πώς θα τον κρίνει και πώς θα καταρτίσει τη λίστα;

Πρέπει να δώσουμε κύρος σε αυτή την Επιτροπή, για να δώσει κι αυτή με τη σειρά της κύρος σε αυτούς, που θα μπουν, να δουλέψουν ως κορυφαίοι εμπειρογνώμονες διεθνούς δικαίου στο ΥΠΕΞ. Μια πρόταση που θα μπορούσαμε να ξεκινήσουμε ως βάση συζήτησης να είναι οπωσδήποτε ο κορυφαίος υπηρεσιακός παράγων του ΥΠΕΞ, που είναι ο Γενικός Γραμματέας ΥΠΕΞ και να βάλουμε τον Πρόεδρο της Νομικής Αθηνών και τον Πρόεδρο της Νομικής του Αριστοτελείου. Νομικοί θα προτείνουν νομικούς ομοτέχνους. Ας το δούμε. Πρέπει να προστατευθούν αυτοί οι θεσμοί. Δεν νομοθετούμε με βάσει, αν είναι εν ζωή ο κ. Ρούκουνας ή ο κ. Παπαδογιαννόπουλος. Νομοθετούμε με ορίζοντα πολλών ετών. Θα αλλάξουν τα πρόσωπα, θα έρθουν άλλοι. Πρέπει να υπάρχει μια δομή, η οποία μας επιτρέπει να προχωράμε ομαλά.

Τρίτη παρατήρηση, επανέρχομαι με αυτό που έχω ξαναπεί στην Επιτροπή, το Γραφείο Νομοθετικής Πρωτοβουλίας πρέπει να δούνε τι εργασία έχει να κάνει. Μια πρόχειρη εμπειρική ανίχνευση που κάναμε εδώ στην Επιτροπή – το ξέρουν όλοι οι συνάδελφοι Βουλευτές – είναι το μέγα μέρος του νομοθετικού έργου της Επιτροπής Εξωτερικών Υποθέσεων, άρα και της Ολομέλειας από το ΥΠΕΞ, είναι οι κυρώσεις των διεθνών συμβάσεων. Αυτές τις επεξεργάζεται η νομική υπηρεσία των ευρωπαϊκών υποθέσεων ή και των άλλων χωρών. Είναι το 70% ή το 90%. Μόνο κυρώσεις κάνουμε.

Θα φτιάξουμε ένα Γραφείο Νομοθετικής Πρωτοβουλίας για ένα νομοσχέδιο το χρόνο με 4 ή 5 θέσεις και έμμισθη εντολή; Όχι. Οποιοσδήποτε έχει περάσει από ένα Υπουργείο ξέρει ότι πάει και βρίσκει ένα γραφείο δικηγόρων με έμμισθή εντολή, οι οποίοι έχουν σωρευτεί από αλλεπάλληλους διορισμούς και ο κάθε Υπουργός με καχυποψία ή με επιφυλακτικότητα ή λόγω αδράνειας, δεν τους χρησιμοποιεί και αναζητά αλλού υπηρεσίες. Όχι. Να έχει ο Υπουργός νομική συνδρομή, αν θέλει να κάνει νομοθετικό έργο, να είναι μετακλητός και να φεύγει μαζί με τον Υπουργό. Να μην αφήνουμε κληρονομία σε κάθε Υπουργείο τους ανθρώπους που διορίζουμε με απολύτως προσωπικά κριτήρια. Πρέπει να είναι εθνικά και υπηρεσιακά. Στο νομοθετικό έργο ο Υπουργός έχει πολιτική ευθύνη, βάζει τη σφραγίδα του, θέλει την συνδρομή του. Να την έχει, αλλά να την έχει με αυτούς τους όρους. Να μην αφήσει αμανάτι ανθρώπους με έμμισθές εντολές, οι οποίες είναι αμετακίνητοι και κανείς δεν μπορεί να τους βγάλει. Είναι εξαιρετικά περίπλοκο.

Τέταρτον, στις μυστικές δαπάνες ο κ. Κουμουτσάκος έκανε μια πρόταση, η οποία θα μπορούσε να αποτελέσει τη βάση μιας συζήτησης, για να διαμορφώσουμε ακόμη ωραιότερα αυτήν την τολμηρή και αναγκαία πρωτοβουλία, την οποία νομίζω έχουν χαιρετίσει όλα τα κόμματα και να είναι πράγματι μια τομή ανανεωτική προς τη διαφάνεια όλου του πολιτικού συστήματος. Είχα ξαναπεί ότι, αν μπορούσαμε, ο χρόνος φύλαξης των εγγράφων μέχρι την καταστροφή τους να μην είναι ένα έτος, αλλά πέντε έτη, για να έχουμε σίγουρα κάλυψη δυο κυβερνήσεων. Μας παρακολουθούν οι Έλληνες πολίτες, οι οποίοι δυσπιστούν για τις ελληνικές υπηρεσίες και για την ακεραιότητα κάποιων ενεργειών των πολιτικών και κρατικών λειτουργών και πρέπει να δίνουμε την καλύτερη δυνατή εικόνα με όλες τις εγγυήσεις και της μυστικότητας και της εμπιστευτικότητας, αλλά και όλων των δικλίδων ασφαλείας για διαφάνεια.

Από το ΕΚΕΜ ζητήθηκε, τι περιουσία έχει. Νομίζω ότι η πολυτιμότερη περιουσία που αφήνει είναι το αρχείο του, το αρχείο των εργασιών, όπου περιλαμβάνονται μονογραφίες, άρθρα και επεξεργασίες πολλών διακεκριμένων Οικονομολόγων, Πολιτικών Επιστημόνων, Νομικών, μερικοί από τους οποίους αυτή τη στιγμή κοσμούν τα Ελληνικά Πανεπιστήμια και πολλές ελληνικές κυβερνήσεις.

Τελευταία παρατήρηση. Προβλέπεται στο νομοσχέδιο το 30% των εσόδων από τις εκδόσεις θεωρήσεων να πηγαίνουν στο Υπουργείο Εξωτερικών. Είναι αρκετά εύλογο, αλλά θα έβαζα μια προϋπόθεση: τα χρήματα αυτά, με κάποιον τρόπο, να δεσμεύονται σε έναν ειδικό κωδικό ότι θα πηγαίνουν για τη διαρκή βελτίωση του συστήματος των Προξενείων για την έκδοση θεωρήσεων, το οποίο είναι ένα κομβικό σημείο για την ανάπτυξη και του ελληνικού τουρισμού και εν γένει καλή εικόνα του Ελληνικού Κράτους στο εξωτερικό. Χρειάζονται διαρκείς βελτιώσεις, διαρκείς προσθήκες, καθώς έχουμε πάγιες ανάγκες σε υλικό, σε τεχνολογία και σε προσωπικό. Θα πρέπει, λοιπόν, να διασφαλιστεί ότι τα χρήματα που πηγαίνουν εκεί, τα οποία ανήκουν έτσι και αλλιώς στο Ελληνικό Κράτος – δεν είναι ανεξάρτητος παραγωγός το Ελληνικό Υπουργείο Εξωτερικών, δηλαδή την μισθοδοσία του δεν την παράγει το ίδιο – να επενδύονται στον τομέα, από τον οποίο προέρχονται.

ΚΩΝΣΤΑΝΤΙΝΟΣ ΔΟΥΖΙΝΑΣ (Πρόεδρος της Επιτροπής): Είχαμε μια μεγαλύτερη ανοχή στον χρόνο, αλλά μιλάτε και βάσει της εμπειρίας σας, ως πρώην Αναπληρωτής Υπουργός του ΥΠΕΞ, επομένως, θεώρησα ότι είναι χρήσιμο να ακούσουμε τις επίκαιρες σημειώσεις, που κάνατε. Τον λόγο έχει ο κ. Δημοσχάκης.

ΑΝΑΣΤΑΣΙΟΣ ΔΗΜΟΣΧΑΚΗΣ: Κύριε Υπουργέ, κυρίες και κύριοι συνάδελφοι, πλην της πλειοψηφίας, κυριαρχεί σε όλους μας η άποψη ότι η Κυβέρνηση χρησιμοποιεί «ρουσφετολογικές» λογικές στον ευαίσθητο τομέα της εξωτερικής πολιτικής. Φαίνεται από τις σχετικές τροπολογίες ότι η Κυβέρνηση παίζει το δικό της παιχνίδι, θέλοντας να προσλάβει φίλους της, Καθηγητές Πανεπιστημίου στο Επιστημονικό Συμβούλιο, δίνοντάς τους ισχυρές αρμοδιότητες, υποβαθμίζοντας φυσικά τον ρόλο εξαίρετων Διπλωματών, που διαθέτει το Ελληνικό Κράτος. Αυτό είναι απαράδεκτο σε μια εποχή που υπάρχουν και οικονομικά προβλήματα, αλλά και ανοιχτά και ακανθώδη ζητήματα στην εξωτερική πολιτική μας, να περιορίζονται Διπλωμάτες και να αναδεικνύονται τα μέλη του Επιστημονικού Συμβουλίου, οι οποίοι μπορούν να ορίζονται ως Επιστημονικοί Συνεργάτες ή ακόμα και ως Σύμβουλοι.

Έχουμε σε μεγάλη εκτίμηση διαχρονικά τους Έλληνες Διπλωμάτες, η προσφορά των οποίων ήταν και είναι θετική για την προώθηση των ελληνικών συμφερόντων. Αν λέγατε ότι θα επαναφέρετε στην ενεργό υπηρεσία συνταξιούχους Διπλωμάτες, διότι είναι απαραίτητο από τη γνώση την οποία διαθέτουν και την εμπειρία που έχουν εξασφαλίσει στην ευδόκιμη διαδρομή τους, θα ήμαστε απόλυτα σύμφωνοι. Αν έχετε, όμως, περίσσευμα επιστημόνων, κύριε Υπουργέ, μπορείτε να τους διαθέσετε στην Υπηρεσία Εξωτερικών Υποθέσεων της Θράκης, εκεί όπου πονάει το Ελληνικό Κράτος, εκεί όπου πονάμε όλοι μας. Έχετε εγκαταλείψει, ως Υπουργείο Εξωτερικών, τη Θράκη, με έναν Πρόξενο και δυο-τρεις βοηθούς, ενώ θα έπρεπε να είναι πλήρως στελεχωμένη αυτή η Υπηρεσία σας, ώστε να επιτελεί τα καθήκοντά της για λογαριασμό του Ελληνικού Κράτους από πλευράς διπλωματίας.

Μάλιστα, θα πρότεινα, μιας και ήγγικεν η ώρα, να περιοριστεί ο πρόξενος της γειτονικής χώρας, που έχει την Κομοτηνή ως έδρα, στα δικά του προξενικά καθήκοντα. Νομίζω ότι είναι καιρός.

Από την άλλη πλευρά, θα ήθελα η Κυβέρνηση να μας φέρει μια ολοκληρωμένη πρόταση για τον Οργανισμό του Υπουργείου Εξωτερικών και να μην αναλωθεί σε αποσπασματικές διατάξεις, σαν και αυτές που φέρνει στην Επιτροπή, δείχνοντας ότι βιάζεται να τακτοποιήσει εκκρεμή ζητήματα. Εγώ, όμως, ως καλός Βουλευτής, θέλω να καταθέσω την εμπειρία μου για ένα θεσμό – μάλιστα το έχω συζητήσει εδώ και με τον Εισηγητή μας και είναι απόλυτα σύμφωνος – που έχει το Υπουργείο Εξωτερικών στις πρεσβείες μας στο εξωτερικό, αυτόν, του αστυνομικού συνδέσμου. Πέραν των 35 Αξιωματικών, υπηρετούν, σήμερα, με κοινή απόφαση των Υπουργών Εξωτερικών και Δημόσιας Τάξης, σε ελληνικές πρεσβείες στο εξωτερικό και η προσφορά τους είναι πολύ σημαντική. Ήδη, έχει ωριμάσει αυτός ο θεσμός του αστυνομικού συνδέσμου να μετεξελιχθεί σε θεσμό του Αστυνομικού Ακολούθου. Υπάρχουν λόγοι που θα πρέπει και σε αντιστοίχιση και με πνεύμα δικαίου να τους αντιμετωπίσει το ελληνικό Κράτος, αλλά ταυτόχρονα, θα πρέπει να είναι και σε αντιστοίχιση με τον Στρατιωτικό Ακόλουθο, τον Αεροπορικό Ακόλουθο και τον Ναυτικό Ακόλουθο.

Επίσης, θα ήθελα να πω ότι δεν μπορούμε να ξεχωρίσουμε τα θέματα εξωτερικής ασφαλείας, με τα θέματα εσωτερικής ασφάλειας. Τώρα, σχεδόν είναι ταυτισμένα και νομίζω ότι το ελληνικό Κράτος έχει χρήσιμα στελέχη και θα πρέπει αυτά να τα αξιοποιήσει και να τους δώσει φτερά, για να μπορέσουν να ασκήσουν τα καθήκοντά τους, με τον υποδειγματικό τρόπο που γνωρίζουν. Θέλω να καταθέσω εδώ, στην Επιτροπή, κύριε Πρόεδρε, ότι ο αστυνομικός σύνδεσμος της Ελληνικής Πρεσβείας στη Βηρυτό, το 2006, ήταν ο βασικός παράγοντας, ο οποίος διευκόλυνε Έλληνες, Κύπριους και ευρωπαίους, μέσα από ένα σχέδιο, το οποίο κατάρτισε και με σύμφωνη γνώμη του Έλληνα πρέσβη – μάλιστα, το ελληνικό Κράτος και ο ομιλών, ως τότε Αρχηγός της Ελληνικής Αστυνομίας, πήραμε τα διεθνή εύσημα από όλους – για αυτήν την προσφορά ενός Αξιωματικού.

 Δεν ομιλώ για καθήκοντα φυλακτικά, τα οποία προσφέρονται στις διπλωματικές μας εκπροσωπήσεις και στις κτιριακές υποδομές αυτών από Έλληνες αστυνομικούς – όταν το αιτείται το Υπουργείο Εξωτερικών – ομιλώ για στελέχη της Ελληνικής Αστυνομίας, οι οποίοι γνωρίζουν καλώς τη διεθνή πραγματικότητα, έχουν σπουδάσει σε Σχολές, γνωρίζουν ξένες γλώσσες και νομίζω ότι, κύριε Υπουργέ, θα πρωτοτυπήσετε. Επίσης, θα ήθελα να σας πω ότι οι 39 αστυνομικοί σύνδεσμοι του ελληνικού Κράτους, μετά από συμφωνία που είχε γίνει με την Κυπριακή Δημοκρατία, σήμερα, όπου και αν βρίσκονται ανά τον κόσμο, προσφέρουν τις υπηρεσίες τους τόσο στον Έλληνα πρέσβη και σε όλο το ελληνικό διπλωματικό προσωπικό όσο και στον Κύπριο πρέσβη και το αντίστοιχο διπλωματικό προσωπικό. Έχει εγκατασταθεί ένα σύνδεσμος, διότι, για λόγους οικονομίας η Κυπριακή Δημοκρατία δεν μπορεί να εγκαταστήσει σε κάθε πρεσβεία της και έναν αστυνομικό σύνδεσμο. Νομίζω ότι είναι γενναία πράξη και δίκαιη να αποφασίσετε τη μετεξέλιξη του αστυνομικού συνδέσμου σε αστυνομικό Ακόλουθο.

Το προτείνουμε και αν το υιοθετήσετε, πιστεύω πως όλες οι άλλες παρατάξεις θα το υιοθετήσουν και όταν έρθει η ώρα να ψηφισθεί ο νόμος, να κάνετε κάτι που, πραγματικά, έχει ανάγκη και το Υπουργείο Εξωτερικών, αλλά και το ελληνικό Κράτος. Η προσφορά αυτών των ανθρώπων ήταν και θα είναι ακόμη περισσότερο σημαντική. Σας ευχαριστώ πάρα πολύ, για την προσοχή σας.

ΚΩΝΣΤΑΝΤΙΝΟΣ ΔΟΥΖΙΝΑΣ (Πρόεδρος της Επιτροπής): Κι εμείς ευχαριστούμε. Ο κ. Εμμανουηλίδης, έχει τον λόγο.

 ΔΗΜΗΤΡΙΟΣ ΕΜΜΑΝΟΥΗΛΙΔΗΣ: Κύριες και κύριοι συνάδελφοι, το υπό συζήτηση σχέδιο νόμου αποτελεί την απαρχή ενός ευρύτερου σχεδίου θεσμικών μεταρρυθμίσεων του Υπουργείου. Η μεταρρύθμιση, ωστόσο, είναι ανάγκη να ολοκληρωθεί εντός των επόμενων μηνών με τη συνολική τροποποίηση του Οργανισμού, που διέπει την λειτουργία του.

Οι παρούσες διατάξεις του σχεδίου νόμου κρίθηκε σκόπιμο να προταχθούν χρονικά, λόγω επιτακτικών αναγκών, σε δύο επίπεδα. Πρώτο και σημαντικότερο, την άμεση λειτουργία νέων Οργάνων, που θα συμβάλουν στην επιστημονική λειτουργία νέων οργάνων και θα συμβάλουν στην τεκμηρίωση των θέσεων της Ελλάδας. Γνωρίζουμε όλοι ότι βρισκόμαστε σε μια περίοδο, που κρίσιμες για τη χώρα διαπραγματεύσεις είναι σε εξέλιξη. Δεν χρειάζεται να επεκταθώ περισσότερο. Δεύτερο πεδίο είναι ότι υπάρχει ανάγκη άμεσης διευθέτησης διοικητικών εκκρεμοτήτων του Υπουργείου Εξωτερικών. Στόχος του παρόντος νομοσχεδίου είναι, μεταξύ άλλων, η κάλυψη κενών στο θεσμικό οικοδόμημα του Υπουργείου Εξωτερικών, τα οποία δυσχεραίνουν τη χάραξη, το σχεδιασμό και την άσκηση της εξωτερικής πολιτικής. Για τον λόγο αυτό, προωθείται η επανασύσταση δύο βασικών Οργάνων, που το Υπουργείο έχει στη διάθεσή του, το Κέντρο Ανάλυσης και Σχεδιασμού και το Επιστημονικό Συμβούλιο.

Το πρώτο αντικαθιστά το Επιστημονικό Κέντρο Ανάλυσης και Σχεδιασμού, το οποίο δεν έχει την απαιτούμενη στελέχωση με επιστημονικό προσωπικό για την εκπόνηση μελετών πολιτικής και δεν λειτούργησε ως ερευνητικό όργανο και δεξαμενή σκέψης. Δηλαδή, δεν εκπλήρωσε τον ρόλο, για τον οποίο λειτουργούσε με χρήματα του Κρατικού Προϋπολογισμού.

Κυρίες και κύριοι συνάδελφοι, Κέντρο Σχεδιασμού, όπως αυτό, που ιδρύεται με το παρόν σχέδιο νόμου, υπάρχει σε όλα τα κράτη και είναι αναγκαίο εργαλείο στρατηγικού σχεδιασμού και υποστήριξης του αρμόδιου Υπουργείου από το επιστημονικό δυναμικό της χώρας. Το Κέντρο θα έχει τη δυνατότητα να δρα με μακροχρόνιο ορίζοντα και να εμπλουτίζει τη δράση του Υπουργείου Εξωτερικών με αναλύσεις στην κατεύθυνση της στρατηγικής διαχείρισης και της επεξεργασίας μακροπρόθεσμων πολιτικών. Είναι άμεση η ανάγκη επιστημονικής και νομικής υποστήριξης του Υπουργείου σε καίρια ζητήματα, που αφορούν στην ελληνική εξωτερική πολιτική. Ιδιαίτερα, σήμερα, που έχουμε συνεχιζόμενες διαπραγματεύσεις για το Κυπριακό, αλλά και σε ζητήματα, όπως η οριοθέτηση των Θαλασσίων Ζωνών με τις γειτονικές μας χώρες.

Το Επιστημονικό Συμβούλιο, που συγκροτείται με το παρόν σχέδιο νόμου, θα αποτελείται από Καθηγητές Πανεπιστημίου με ειδίκευση στο διεθνές ευρωπαϊκό και δημόσιο δίκαιο. Η βασική του αρμοδιότητα θα είναι η παροχή έγκυρων γνωμοδοτήσεων για τα μείζονα νομικά θέματα της εξωτερικής μας πολιτικής, καθώς και θα χαράσσει την νομική στρατηγική της χώρας στο διεθνές πεδίο.

Τέλος, προκειμένου να αντικρουστεί κάθε κατηγορία ότι η Κυβέρνηση προσλαμβάνει ή διογκώνει το Δημόσιο, στο πλαίσιο της εξυγίανσης της Δημόσιας Διοίκησης και της περιστολής δαπανών, το σχέδιο νόμου προβλέπει την άμεση κατάργηση του Ελληνικού Κέντρου Ευρωπαϊκών Μελετών, ΕΚΕΜ, το οποίο άλλωστε, ήταν ανενεργό από το 2012, ενώ συνεχίζει να έχει ανελαστικές δαπάνες και να επιβαρύνει τον Κρατικό Προϋπολογισμό. Αυτό, ωστόσο, δεν θα πρέπει να μην υλοποιεί την αυτονόητη υποχρέωση απόδοσης των δεδουλευμένων. Με την απόφαση της κατάργησής του θεραπεύεται μια ακόμη πληγή της Δημόσιας Διοίκησης και περικόπτονται άχρηστες δαπάνες.

Για τους λόγους αυτούς, θεωρώ ότι το συζητούμενο σχέδιο νόμου πρέπει να τύχει της υποστήριξής μας. Σας ευχαριστώ.

ΚΩΝΣΤΑΝΤΙΝΟΣ ΔΟΥΖΙΝΑΣ (Πρόεδρος της Επιτροπής): Τον λόγο έχει ο κ. Τσιάρας.

ΚΩΝΣΤΑΝΤΙΝΟΣ ΤΣΙΑΡΑΣ: Σας ευχαριστώ, κύριε Πρόεδρε. Έχοντας θητεύσει στο Υπουργείο Εξωτερικών, αλλά και στη δική σας θέση, κύριε Πρόεδρε, θέλω να πιστεύω ότι προσωπικά έχω μια αρκετά μεγάλη εξοικείωση με ζητήματα που αφορούν και στο Υπουργείο Εξωτερικών, αλλά και στο Υπουργείο Εθνικής Άμυνας.

Θα σας έλεγα ότι η μεγαλύτερη πρόκληση, που μπορεί να υπάρχει για το Σώμα του Ελληνικού Κοινοβουλίου, είναι ότι αυτοί οι συγκεκριμένοι δύο τομείς κανονικά θα έπρεπε να βρίσκονται πέρα και έξω από την οποιαδήποτε μικροκομματική αντιπαράθεση, μιας και όλοι αναγνωρίζουμε ότι η εξωτερική πολιτική πρέπει να διαμορφώνεται στη βάση ενός μακρόπνοου σχεδίου για τη χώρα και η αμυντική πολιτική φαντάζομαι ότι δεν μπορεί παρά να συναντά συνθέσεις, συνεννοήσεις και κοινό τόπο μεταξύ των πολιτικών κομμάτων, αν όντως θέλουμε να υπηρετούμε πρώτα και πάνω απ' όλα την πατρίδα.

Πάμε στην ουσία, όμως, του νομοσχεδίου. Χρειάζονται παρεμβάσεις στον Κανονισμό; Βεβαίως, χρειάζονται. Δεν υπάρχει αμφιβολία γι' αυτό. Ωστόσο, σε μια περίοδο που η προσπάθεια να δοθεί ένας νέος Οργανισμός – κι αυτή η προσπάθεια, όπως τουλάχιστον εγώ προσωπικά ξέρω, δρομολογήθηκε εδώ και αρκετά χρόνια – νομίζω ότι το λογικό από την πλευρά του κ. Υπουργού, που εισηγήθηκε το νομοσχέδιο, θα ήταν να περιμένει την ολοκλήρωση του νέου Οργανισμού. Και βεβαίως, εγώ να παραγνωρίσω το γεγονός ότι υπήρχε μια έτοιμη δουλειά, την οποία δεν τη δέχθηκε και ήθελε ενδεχομένως μια διαφορετική εικόνα ή μια διαφορετική προοπτική. Όλοι ξέρουμε ή τουλάχιστον αυτοί που έχουμε μία δυνατότητα επικοινωνίας με το Σώμα των Διπλωματών του Υπουργείου Εξωτερικών ότι αυτή η δουλειά, ουσιαστικά, θα ολοκληρωνόταν τις επόμενες εβδομάδες. Άρα, το να φέρει μια νομοθετική πρωτοβουλία, η οποία αφορά στον Κανονισμό και σε ένα μεγάλο βαθμό, κατά γενική ομολογία, δημιουργεί πολλά ερωτηματικά, προφανώς δεν συμβάλλει σε μια κατεύθυνση εθνικής στρατηγικής για το Υπουργείο Εξωτερικών και την εξωτερική πολιτική.

Υπάρχουν σωστές πρωτοβουλίες σε αυτό το νομοσχέδιο; Βεβαίως, υπάρχουν. Δεν τις αμφισβητεί κανείς. Το ότι με το άρθρο 14, αν δεν κάνω λάθος, προχωράμε στην κατάργηση του ΕΚΕΜ, μια ουσιαστικά ανάγκη που έχει περιγραφεί εδώ και πολύ καιρό, από των ημερών μου ακόμη, είναι μια πρωτοβουλία που κάποια στιγμή έπρεπε να αναληφθεί και σαν επιλογή έπρεπε προφανώς να υιοθετηθεί από το Ελληνικό Κοινοβούλιο ή και από την άλλη πλευρά, το γεγονός ότι τα απόρρητα κονδύλια, οι απόρρητες δαπάνες δημιουργούν σωρεία ερωτηματικών στην κοινή γνώμη και στο πολιτικό σύστημα και στους παρακείμενους του πολιτικού συστήματος, είναι μια πραγματικότητα, που κάποια στιγμή θα έπρεπε να την αντιμετωπίσουμε. Όχι, όμως, με τον τρόπο, που επιχειρείται, καταρχήν, στην πρώτη αποτύπωση του συγκεκριμένου άρθρου 4. Γιατί νομίζω – και υπάρχει μια γενικότερη συζήτηση και ο κ. Ξυδάκης κοντά βρέθηκε σε όλη αυτή τη διατύπωση άποψης και νομίζω ότι το εισηγήθηκε και ο κ. Κουμουτσάκος – ότι υπάρχουν δαπάνες, οι οποίες για εθνικούς λόγους δεν μπορούν να γίνουν αντικείμενο μιας δημόσιας συζήτησης. Αυτή είναι μια πραγματικότητα, την οποία δεν μπορεί να αμφισβητήσει κανείς. Μην πάμε, δηλαδή, από τη μια πλευρά απολύτως στην απέναντι. Ξέρετε, η προσπάθειά μας πολλές φορές να αποδείξουμε ότι είμαστε αθώοι ή ότι δεν έχουμε καμία εμπλοκή με κάτι το οποίο μπορεί να έχει μια αναφορά σε κάτι μη ηθικό – διαφθορά, διαπλοκή ή οτιδήποτε – μας πάει στην απέναντι πλευρά. Η Κυβέρνηση, δυστυχώς, έχει επαναλάβει ουκ ολίγες φορές αυτό το λάθος, νομοθετώντας ακραία, θέλοντας ενδεχομένως να δείξει ότι δεν έχει καμία σχέση με αυτό, αλλά κάνοντας ένα, θα έλεγα, διπλό και ενδεχομένως, μεγαλύτερο λάθος από την προηγούμενη υφιστάμενη πραγματικότητα.

 Γι' αυτό και νομίζω ότι η άποψη, η οποία ακούστηκε, εν πολλοίς, ότι πρέπει να υπάρχει μια επιτροπή με παράγοντα του Υπουργείου, με Ανώτατο Δικαστικό, με τον Πρόεδρο της Βουλής ή τον Δ΄ Αντιπρόεδρο της Βουλής ακόμη, εναλλακτικά, που είναι ο Πρόεδρος από την Αντιπολίτευση, ακούγεται με πολύ μεγάλο ενδιαφέρον και βεβαίως, νομίζω ότι το ποσό θα έπρεπε να είναι μάλλον το διπλάσιο απ’ αυτό, που αρχικά αναφέρεται, δηλαδή, να είναι 50.000 ευρώ. Γιατί νομίζω ότι κι εσείς, κύριε Υπουργέ, θα συμφωνήσετε, γνωρίζοντας την πραγματικότητα στο Υπουργείο Εξωτερικών, υπάρχουν ζητήματα που σε ένα πολύ μεγάλο βαθμό θα μπορούσαν να αποτελούν αντικείμενο καθημερινής συζήτησης ή γραφειοκρατίας, μιας και η πρακτική είναι πάρα πολύ συγκεκριμένη.

Ωστόσο, εάν δει κανείς το νομοσχέδιο στην ολότητά του – και λυπάμαι, που το λέω αυτό – φαίνεται ότι τελικά παρουσιάζεται στην Ελληνική Βουλή μόνο και μόνο για να ικανοποιήσει τα δύο πρώτα του άρθρα, δηλαδή, φαίνεται μια σοβαρή προσπάθεια να δώσουμε στο ΕΚΑΣ τη δυνατότητα να παίζει κάποιο ρόλο, που ενδεχομένως θα μπορούσε να περιγραφεί από τον νέο Οργανισμό του Υπουργείου. Αυτή η δυνατότητα να παρέχεται ad hoc ανά περίπτωση σε πραγματικά επιστήμονες, οι οποίοι έχουν αυτή την ικανότητα και αυτή τη δυνατότητα. Εγώ δεν θα διαφωνήσω σε τίποτα με τα κριτήρια που ενδεχομένως σ΄ ένα πολύ μεγάλο βαθμό θέτει η Κυβέρνηση ή έθεσε ο Υπουργός, όμως, σκεφτείτε ότι αυτή τη στιγμή περιγράφουμε τη δυνατότητα δημιουργίας ενός Συμβουλίου με πολύ ιδιαίτερες αρμοδιότητες, που είναι απέναντι, κατά κάποιο τρόπο, θα έλεγα λειτουργικά από το Σώμα των Ελλήνων Διπλωματών – γιατί υπάρχει και αυτή η αντίληψη και δεν πρέπει να την αγνοεί κανείς – και από την άλλη πλευρά, σε ένα πολύ μεγάλο βαθμό, ας μη γελιόμαστε, θα δίνει τη δυνατότητα στον εκάστοτε Υπουργό να παίρνει όποιον θέλει, άσχετα με το αν είναι τριετής η σύμβαση ή εν πάση περιπτώσει συγκεκριμένου χρόνου.

Το λέω αυτό, γιατί, για άλλη μια φορά, αρχίζει να δημιουργείται μια εικόνα μιας προηγούμενης πραγματικότητας, που σε ένα μεγάλο βαθμό και την είχαμε κατακρίνει και είχε δημιουργήσει και ζητήματα στη λειτουργία του Υπουργείου Εξωτερικών. Ο «πρωταθλητής» κύριε Υπουργέ, σε αυτή την υπόθεση, ξέρετε, ότι ήταν ο πρώην πρωθυπουργός και πρώην υπουργός Εξωτερικών, ο κ. Γιώργος Παπανδρέου. Δηλαδή, προσλαμβάνοντας σωρεία συμβούλων, έχοντάς τους γύρω του και δημιουργώντας μια εικόνα ότι το Υπουργείο μπορούσε να δουλεύει με τους δικούς του συμβούλους κι όχι με τους επαγγελματίες Έλληνες διπλωμάτες.

Εδώ, λοιπόν, χρειάζεται μια πολύ μεγάλη προσοχή, εάν θέλουμε να πούμε ότι με μια νομοθετική πρωτοβουλία, στην πραγματικότητα, δρομολογούμε μια ουσιαστική εξέλιξη στο Υπουργείο Εξωτερικών. Κι αν αυτή η εξέλιξη είναι τέτοια, που θα συναντούσε και την κοινή λογική, αλλά πολύ περισσότερο, την συμφωνία των πολιτικών κομμάτων, αντιλαμβάνεστε ότι το αποτέλεσμά της, ως νομοθετική πρωτοβουλία, θα ήταν πολύ ουσιαστικότερο, θα ήταν πολύ καλύτερο και προφανώς, θα συνέβαλε στην όποια θετική εξέλιξη για τη λειτουργία του Υπουργείου Εξωτερικών.

Όλα αυτά τα λέω, γιατί νομίζω ότι χάνοντας σε έναν πολύ μεγάλο βαθμό το στόχο, πάμε πάλι σε μια λογική να δημιουργήσουμε ένα Υπουργικό γραφείο, με κονκλάβιο ημετέρων τεχνοκρατών, που σε ένα πολύ μεγάλο βαθμό δεν θα λειτουργούν – υποθέτουμε αυτή τη στιγμή, φυσικά – όπως έχει αποδειχθεί από το παρελθόν ότι θα έπρεπε να προσφέρουν τις υπηρεσίες τους στο Υπουργείο Εξωτερικών. Σας ευχαριστώ.

ΚΩΝΣΤΑΝΤΙΝΟΣ ΔΟΥΖΙΝΑΣ (Πρόεδρος της Επιτροπής): Ευχαριστούμε κι εμείς. Όπως και οι άλλοι προλαλήσαντες, μιλήσατε μέσα από μια μακρά πείρα στο Υπουργείο Εξωτερικών και βέβαια αυτή η πείρα είναι πάντα χρήσιμη, όταν ακούγεται. Τον λόγο έχει ο κ. Κουμουτσάκος.

ΓΕΩΡΓΙΟΣ ΚΟΥΜΟΥΤΣΑΚΟΣ (Εισηγητής της Νέας Δημοκρατίας): Θα είμαι εξαιρετικά σύντομος. Θα ήθελα να θέσω δύο θέματα. Πρώτον, το θέμα των απορρήτων. Επειδή από τη συζήτηση φαίνεται να προκύπτει μια σύγκλιση – ακούγοντας αυτό, το οποίο είπε μόλις ο κ. Τσιάρας, που είχαμε μιλήσει πριν – νομίζω ότι μπορεί να διαμορφωθεί μια πρόταση που να έχει ορισμένα χαρακτηριστικά, στα οποία να συμπέσουν οι πολιτικές δυνάμεις. Βεβαίως, και πρέπει να προχωρήσουμε σε μια ρύθμιση, διότι όπως είπε ο κ. Ξυδάκης, παρακολουθούν οι Έλληνες πολίτες, αλλά πρέπει, κύριε Ξυδάκη, να προσθέσω ότι παρακολουθούν κι άλλοι εκτός Ελλάδος. Επομένως, πρέπει να συνθέσουμε τις δύο παρακολουθήσεις στην πρόταση που θα κάνουμε. Από πλευράς, λοιπόν, Νέας Δημοκρατίας θα μπορούσε να κατατεθεί η εξής πρόταση. Να διαμορφωθεί μια Επιτροπή για απόρρητες δαπάνες 50.000 ευρώ και άνω, διότι το 25.000 ευρώ, όσοι γνωρίζουν, όλοι οι έχοντες γνώση του ζητήματος αυτού ξέρουν ότι είναι ένα ποσό μικρό. Μπορεί να ακούγεται μεγάλο εκτός αιθούσης ή εκτός Υπουργείου, αλλά αυτοί που γνωρίζουν, ξέρουν ότι το όριο των 50.000 ευρώ, είναι αυτό, το οποίο πρέπει να αντιμετωπίσουμε, ως ποσό ελέγχου.

Για 50.000 ευρώ και άνω, λοιπόν, των απορρήτων να εξετάζεται από μια Επιτροπή – είπα προηγουμένως πενταμελής, θα μπορούσε να είναι και τριμελής – στην οποία να αντιπροσωπεύονται οι τρεις εξουσίες. Η Εκτελεστική εξουσία δια του Γενικού Γραμματέα του Υπουργείου εξωτερικών, η Νομοθετική δια του Προέδρου της Βουλής, ο οποίος και θα προΐσταται της Επιτροπής, δηλαδή θα είναι ο Πρόεδρος της Επιτροπής ή αυτού κωλυόμενου, να αντικαθίσταται ειδικά από τον Δ΄ Αντιπρόεδρο – δηλαδή από τον Αντιπρόεδρο της Βουλής, που προέρχεται από την Αντιπολίτευση – ο οποίος μπορεί να παρακολουθεί τις συνεδριάσεις, αλλά χωρίς δικαίωμα ψήφου, όταν θα είναι παρών ο Πρόεδρος της Βουλής και ένας εκ των Αντιπροέδρων του Αρείου Πάγου. Είναι μια τριμελής Επιτροπή, προΐσταται ο Πρόεδρος της Βουλής, ένας Αντιπρόεδρος του Αρείου Πάγου και ο Γενικός Γραμματέας του Υπουργείου. Και σας είπα τη σκέψη για τον Δ΄ Αντιπρόεδρο, ώστε να υπάρχει η δυνατότητα, η εκάστοτε Αξιωματική Αντιπολίτευση να είναι παρούσα σ' αυτή.

Είναι μια πρόταση, που νομίζω ή έχω την αίσθηση ότι θα μπορούσε να αποτελέσει αντικείμενο συμφωνίας των πολιτικών δυνάμεων και θα είναι καλό, ειδικά σ' αυτό το πολύ κρίσιμο θέμα, να προχωρήσουμε με μια συνεννόηση, παρά το γεγονός ότι η θέση μας για την άρνηση της ψήφισης επί της αρχής, παραμένει.

Κύριε Πρόεδρε, το δεύτερο ζήτημα, το οποίο δεν έχει άμεση σχέση με αυτό, που συζητάμε, όμως, πρέπει στην Επιτροπή αυτή, την Επιτροπή Εθνικής Άμυνας και Εξωτερικών Υποθέσεων να ακουστεί κάτι γι' αυτό. Πληροφορούμαι ότι συνεχίζεται από πλευράς Τουρκίας η πρακτική της έντασης γύρω από τα Ίμια, με διάθεση τηλεοπτικού και άλλου υλικού από τη συγκεκριμένη περιοχή. Αυτό συμβαίνει μετά την απόφαση της ανεξάρτητης ελληνικής δικαιοσύνης για τους οκτώ. Συνεχίζονται, λοιπόν, από πλευράς Τουρκίας, χειρισμοί και ενέργειες, που συντηρούν την ένταση. Η Τουρκία πρέπει να εξοικειωθεί με δύο γεγονότα. Πρώτον, ότι η Ελλάδα είναι ένα ευρωπαϊκό κράτος δικαίου και δεύτερον, ότι δεν υπάρχουν γκρίζες ζώνες στο Αιγαίο. Οι ελληνικές θέσεις είναι στέρεες, είναι θεμελιωμένες στο διεθνές δίκαιο, στο δίκαιο της Θάλασσας, στη Διεθνή Σύμβαση του Οργανισμού Ηνωμένων Εθνών για το Δίκαιο της Θάλασσας, στις διεθνείς Συμβάσεις και στις διεθνείς Συνθήκες, όπως είναι η Συνθήκη της Λωζάνης.

Δεν μετακινούμεθα ούτε κεραία από αυτές τις θέσεις. Ταυτόχρονα, θέλω να τονίσω ότι δεν πρέπει με κανένα τρόπο να εμπλακούμε, όμως, σε ένα παιχνίδι κλιμάκωσης, που φαίνεται να επιδιώκει η Τουρκία. Με νηφαλιότητα, σοβαρότητα και αποφασιστικότητα πρέπει να αντιμετωπίσουμε αυτό το στάδιο των ελληνοτουρκικών σχέσεων και όχι με εξωτερική πολιτική, που κυρίως, γίνεται με λογικές τηλεοπτικών δελτίων και Μέσων κοινωνικής δικτύωσης. Με σοβαρότητα, αποφασιστικότητα και νηφαλιότητα. Σας ευχαριστώ.

ΚΩΝΣΤΑΝΤΙΝΟΣ ΔΟΥΖΙΝΑΣ (Πρόεδρος της Επιτροπής): Ευχαριστώ πολύ, κύριε Κουμουτσάκο. Ήθελα να πω από την έδρα ότι καταρχάς, συμφωνώ με τη δήλωση, που κάνατε, σε σχέση με τη γείτονα χώρα, απλώς θέλω να κάνω μια παρατήρηση για την πολύ ενδιαφέρουσα πρότασή σας για τα μυστικά κονδύλια. Παρότι εγώ θεωρώ ότι η πρόταση πηγαίνει προς μια σωστή κατεύθυνση, δεν καταλαβαίνω, γιατί αυξάνετε το ποσό, γιατί μειώνετε τη δυνατότητα ελέγχου; Ακούγεται να είναι αντιφατικό, με τη γενικότερη λογική. Δεν είναι να «παίξουμε την κολοκυθιά», απλώς λέω ότι προσωπικά μου αρέσει η πρότασή σας.

ΓΕΩΡΓΙΟΣ ΚΟΥΜΟΥΤΣΑΚΟΣ (Εισηγητής της Νέας Δημοκρατίας): Κύριε Πρόεδρε, καλύτερα αυτήν την αλληλοπληροφόρηση για το συγκεκριμένο θέμα, να την έχουμε κατ' ιδίαν.

ΚΩΝΣΤΑΝΤΙΝΟΣ ΔΟΥΖΙΝΑΣ (Πρόεδρος της Επιτροπής): Σας ευχαριστώ πολύ. Τον λόγο έχει ο κ. Ξυδάκης.

ΝΙΚΟΛΑΟΣ ΞΥΔΑΚΗΣ: Χαίρομαι κι εγώ, που ο κ. Κουμουτσάκος, εκ μέρους της Αξιωματικής Αντιπολίτευσης, επικροτεί την παρούσα στάση της Κυβέρνησης και συμπορεύεται μαζί με την Κυβέρνηση και όλες τις πολιτικές δυνάμεις στο Αιγαίο. Χαίρομαι πολύ, που βρισκόμαστε με ένα αρραγές μέτωπο στο Αιγαίο. Δεύτερον, επίσης, χάρηκα που άκουσα μια συνθετική πρόταση από τον κ. Κουμουτσάκο και έσπευσα να την υιοθετήσω και να τη συζητήσουμε. Συμφωνώ στο γενικό περίγραμμα της πρότασής του, όμως, θα ήθελα να επανέλθουμε, ως προς το ποσό, το οποίο έχει προτείνει ο Υπουργός στο σχέδιο νόμου.

Τρίτον, μια πολύ εύστοχη παρατήρηση του κ. Κεφαλογιάννη για τα κριτήρια πρόσληψης των ανθρώπων, οι οποίοι θα στελεχώσουν το Κέντρο Ανάλυσης και Σχεδιασμού. Είπε, «ακαδημαϊκά πρόσωπα, πανεπιστημιακοί καθηγητές ή ερευνητές». Στο «ερευνητές» θα πρέπει να γίνει μια πλήρης περιγραφή, όπως πρότεινα για το Επιστημονικό Συμβούλιο, «ή άλλοι επιστήμονες - ερευνητές, με ανάλογα ακαδημαϊκά και ερευνητικά προσόντα». Όσο καλύτερη και πλήρης είναι η περιγραφή τόσο ελαχιστοποιείται ή και μηδενίζεται – πρέπει να μηδενιστεί – η περίπτωση να μείνει ένα παραθυράκι και να μπει κάποιος, ο όποιος θα μπορεί να εγείρει κάποιες ενστάσεις. Είπε ο κ. Κεφαλογιάννης κάτι το οποίο έχει μια σημασία, κάποιος από αυτούς τους πανεπιστήμονες πανελίστες. Πρέπει να το ξεκαθαρίσουμε στον νόμο με όσο το δυνατόν σαφέστερη διατύπωση.

ΚΩΝΣΤΑΝΤΙΝΟΣ ΔΟΥΖΙΝΑΣ (Πρόεδρος της Επιτροπής): Πάντως, το επάγγελμα του ερευνητή υπάρχει και αναγνωρίζεται από διάφορα νομοσχέδια και νόμους.

ΝΙΚΟΛΑΟΣ ΞΥΔΑΚΗΣ: Στην ελληνική νομοθεσία και στον Δημοσιοϋπαλληλικό Κώδικα υπάρχει το επάγγελμα. Αξιολογούνται, κρίνονται, προβιβάζονται. Σε όλα τα ελληνικά ερευνητικά κέντρα υπάρχουν βαθμίδες, ερευνητής Α΄, ερευνητής Β΄ κ.λπ.. Όσο πιο καλά το προσδιορίσουμε τόσο καλύτερα.

ΚΩΝΣΤΑΝΤΙΝΟΣ ΔΟΥΖΙΝΑΣ (Πρόεδρος της Επιτροπής): Είπε ο κ. Κεφαλογιάννης – κι εγώ δεν ήθελα να κάνω εκείνη τη στιγμή παρατήρηση – ότι δεν υπάρχει η έννοια του «ερευνητή». Υπάρχει αυτή η έννοια και υπάρχει στα ερευνητικά κέντρα, με τις βαθμίδες, όπως λέτε, ανάλογες των βαθμίδων του Πανεπιστημίου. Τον λόγο έχει ο κ. Δανέλλης.

ΣΠΥΡΙΔΩΝ ΔΑΝΕΛΛΗΣ (Ειδικός Αγορητής του «Ποταμιού»): Μιας και ο κ. Κουμουτσάκος αναφέρθηκε στο θέμα της κλιμάκωσης των τουρκικών προκλήσεων στο Αιγαίο, να μου επιτρέψετε τη διατύπωση μιας φράσης. Νομίζω ότι δεν μπορεί παρά να είναι κοινή πεποίθηση ότι απαιτείται από μέρους μας ψυχραιμία, σύνεση, νηφαλιότητα και αυτοπεποίθηση ότι το εθνικό μας δίκαιο συμβαδίζει με το διεθνές δίκαιο, συμβαδίζει με ό,τι μέχρι σήμερα θεωρούμε δεδομένο σε σχέση με τις διαφορές, τις οποίες επικαλείται, η Τουρκία ότι έχει. Πρέπει να αξιοποιήσουμε τη θέση μας στους υπερεθνικούς Οργανισμούς, στην Ευρωπαϊκή Ένωση και το ΝΑΤΟ με μια σταθερή ενημέρωση και υπενθύμιση, βεβαίως, όχι μόνο των υποχρεώσεων, αλλά και των δικαιωμάτων που απορρέουν από τη θέση μας αυτή.

Θέλω να κλείσω, επισημαίνοντας, ότι σε αυτό το παιχνίδι της κλιμάκωσης με έναν τρόπο παρανοϊκό και απρόβλεπτο στην εξέλιξή του των προκλήσεων από πλευράς Τουρκίας, σε καμία περίπτωση η δική μας απάντηση δεν πρέπει να δίνει περιθώρια σε αυτή την κλιμάκωση και να υπενθυμίσω βεβαίως, ότι την εξωτερική πολιτική την εκφράζει ο Πρωθυπουργός και το Υπουργείο Εξωτερικών και βεβαίως, κανένα άλλο Υπουργείο.

ΚΩΝΣΤΑΝΤΙΝΟΣ ΔΟΥΖΙΝΑΣ (Πρόεδρος της Επιτροπής): Τον λόγο έχει η κυρία Σταμπουλή.

ΑΦΡΟΔΙΤΗ ΣΤΑΜΠΟΥΛΗ: Η πρόταση να ελέγχονται τα μυστικά κονδύλια από πενταμελή Επιτροπή της Βουλής, χαιρετίστηκε ως μια πρόταση εκδημοκρατισμού, ως μία δυνατότητα δημόσιου ελέγχου από τον θεσμό που, αν θέλετε, κορυφαία εκφράζει τη λαϊκή κυριαρχία στη χώρα μας, σε χώρους που μέχρι τώρα θεωρούνταν στεγανοί. Η πρώτη αντίδραση κάποιων συναδέλφων και δική μου ήταν γιατί πενταμελής και όχι επταμελής, όσο είναι το Προεδρείο της Βουλής. Βαθμιαία, λοιπόν, αυτή η πρόταση συρρικνώνεται, η πενταμελής γίνεται τριμελής και από την τριμελή μέλος του Κοινοβουλίου είναι μόνο ο Πρόεδρος; Ακυρώνεται η πρόταση του Υπουργείου με αυτόν τον τρόπο, με συγχωρείτε. Εγώ θα έλεγα να επανέλθει η πρόταση του Υπουργείου και αν είναι να πάει προς κάποια κατεύθυνση, να είναι προς την κατεύθυνση του συνόλου του Προεδρείου της Βουλής κι όχι προς την αντίθετη.

ΚΩΝΣΤΑΝΤΙΝΟΣ ΔΟΥΖΙΝΑΣ (Πρόεδρος της Επιτροπής): Ευχαριστώ, κυρία Σταμπουλή. Πάντως δεν αποσύρθηκε η πρόταση του Υπουργείου, υπήρξε η ιδέα από τον κ. Κουμουτσάκο, για την οποία και ο κ. Ξυδάκης είπε ότι ακούστηκε ωραία. Η πρόταση του Υπουργείου παραμένει, εκτός εάν ο κ. Υφυπουργός, που θα πάρει τώρα τον λόγο, μας πει ότι την αποσύρει και υιοθετεί την πρόταση του κ. Κουμουτσάκου. Τον λόγο έχει ο κ. Υφυπουργός.

ΙΩΑΝΝΗΣ ΑΜΑΝΑΤΙΔΗΣ (Υφυπουργός Εξωτερικών): Ευχαριστώ, κύριε Πρόεδρε. Άκουσα με ενδιαφέρον τις τοποθετήσεις και των εκπροσώπων - εισηγητών των κομμάτων, αλλά και των μεμονωμένων βουλευτών στην Επιτροπή αυτή. Να εκτιμήσω ως θετικό το ότι οι τόνοι από την πρώτη συνεδρίαση, όπου όλοι έβγαιναν και έλεγαν ότι «υπάρχουν στρατιές διορισμών» και διάφορα άλλα, καταλήξαμε και αρχίζουμε να μπαίνουμε σε αυτό, που είναι πραγματικό. Χαίρομαι γι’ αυτό, είναι θετικό. Όπως επίσης, από προσπάθειες και συγκεκριμένων πτερύγων να φέρουν σε αντίθεση το τι είπε ο ένας, το τι είπε ο άλλος, νομίζω ότι η συζήτηση έγινε τώρα στο κλίμα, το οποίο αρμόζει και σε αυτή την Επιτροπή, αλλά και στα στελέχη και τα μέλη του Κοινοβουλίου, που βρίσκονται σε αυτή την Επιτροπή.

Επιτρέψτε μου να πω ότι δεν είναι ένα νομοσχέδιο σε δόσεις ούτε ξαφνιάσαμε κανέναν. Υπάρχει στη «Διαύγεια» από πέρσι την άνοιξη, είδαμε από τότε ότι θα πρέπει να λειτουργήσει, να ανασυσταθεί το Κέντρο Ανάλυσης και Σχεδιασμού, γιατί ακριβώς, υπάρχουν οι σύνθετες διεθνείς ευρωπαϊκές και άλλες εξωτερικές σχέσεις της χώρας μας, οι οποίες χρειάζονται υποστήριξη. Η δομή, δηλαδή του ΚΑΣ, που γίνεται η ανασύσταση και του Επιστημονικού Συμβουλίου δεν είναι μια καινούργια δομή που εντάσσεται στην Κεντρική Υπηρεσία, δεν είναι μια άλλη μικρή κεντρική υπηρεσία, αλλά θα λειτουργήσει συμπληρωματικά. Δεν είναι, δηλαδή, μέσα στη Διπλωματική Υπηρεσία κάτι το ξεχωριστό, θα είναι συμπληρωματική και θα λειτουργήσει συμπληρωματικά. Υπάρχει μία σύγχυση και είναι μια σύγχυση περισσότερο από συναδέλφους, οι οποίοι, προφανώς, δεν γνωρίζουν τη δομή του Υπουργείου Εξωτερικών.

Υπάρχει μια σύγχυση, όπως έχω διαπιστώσει, για το τι κάνει το Επιστημονικό Συμβούλιο, τι κάνει το ΚΑΣ, τι κάνει η ΕΝΥ, τι κάνει το Γραφείο Νομοθετικής Πρωτοβουλίας του Υπουργείου Εξωτερικών. Να τα ξεχωρίσουμε. Είναι διακριτοί οι ρόλοι τους. Είναι άλλο το ΚΑΣ, το οποίο θα κάνει έρευνα και τεκμηρίωση, έτσι ώστε να καταρτίζονται οι μελέτες – έτσι γίνεται και στα μεγάλα κράτη – και είναι άλλο το Επιστημονικό Συμβούλιο. Το Επιστημονικό Συμβούλιο δεν θα ασχοληθεί με τα νομικά, που έχει η ΕΝΥ για τα ευρωπαϊκά θέματα και τις Διεθνείς Συμβάσεις. Το Επιστημονικό Συμβούλιο θα ασχοληθεί περισσότερο με την κατάστρωση της νομικής στρατηγικής. Είναι, λοιπόν, ξεκάθαροι οι ρόλοι του Επιστημονικού Συμβουλίου, του ΚΑΣ και της ΕΝΥ και το είδατε και από τον εκπρόσωπο των υπαλλήλων της ΕΝΥ, από τον τρόπο, που τοποθετήθηκαν το πρωί ως φορείς.

Από την άλλη μεριά, θα ήθελα να σας πω ότι έγινε πολλή κουβέντα και είδα πολλές αντιρρήσεις για το Γραφείο Νομοθετικής Πρωτοβουλίας του Υπουργείου Εξωτερικών. Να ξεκαθαρίσουμε κάτι: όλα τα Υπουργεία έχουν Γραφεία Νομοθετικής Πρωτοβουλίας, πλην του Υπουργείου Εξωτερικών, που είναι νόμος του 2012. Εφαρμόζουμε, δηλαδή, τον νόμο του 2012. Άρα οι τέσσερις θέσεις, οι οποίες προβλέπονται εκεί, είναι θέσεις οι οποίες προβλέπονταν από παλαιότερα, αλλά όμως ποτέ δεν λειτούργησε το Γραφείο Νομοθετικής Πρωτοβουλίας του Υπουργείου Εξωτερικών. Οι πρώτες διατάξεις, οι οποίες αναφέρονται πάρα πολύ καλά στον νόμο και ειδικά γι’ αυτό το Γραφείο μέχρι το Η΄ είναι ο νόμος, ο οποίος υπάρχει. Δεν φέρνουμε κάτι καινούργιο.

Ωστόσο, υπάρχει η αναγκαιότητα να υπάρχουν και άλλα πράγματα, τα οποία δεν μπορεί να τα κάνει η ΕΝΥ. Για παράδειγμα, «η μελέτη, η επεξεργασία, ο έλεγχος και η υποβολή εισηγήσεων συγκεκριμένων θεμάτων – ζητημάτων, που ανατίθενται από τον Υπουργό Εξωτερικών σε συνεργασία με τις καθ΄ ύλην αρμόδιες υπηρεσίες. Η υποβολή εισηγήσεων για την νομιμότητα των διοικητικών εγγράφων, η μελέτη». Να μην το διαβάζω. Διαβάστε τον νόμο. Παρακαλώ, διαβάστε τον. Θα δείτε ότι χρειάζεται, είναι απαραίτητο.

ΓΕΩΡΓΙΟΣ ΚΟΥΜΟΥΤΣΑΚΟΣ (Εισηγητής της Νέας Δημοκρατίας): Διορθώστε με, κύριε Υπουργέ, αν κάνω λάθος, αλλά ο νόμος του 2012 – γιατί μόλις συμβουλεύτηκα συνεργάτη μου – δεν προβλέπει τη σύσταση θέσεων. Προβλέπει τη σύσταση του Γραφείου, αλλά δεν προβλέπει και την σύσταση θέσεων.

 ΙΩΑΝΝΗΣ ΑΜΑΝΑΤΙΔΗΣ (Υφυπουργός Εξωτερικών): Βεβαίως, δεν θα έπρεπε;

ΓΕΩΡΓΙΟΣ ΚΟΥΜΟΥΤΣΑΚΟΣ (Εισηγητής της Νέας Δημοκρατίας): Προβλέπει ότι εκ των εν όντων, δηλαδή μέσα από το ίδιο Υπουργείο, καλύπτονται οι θέσεις του συγκεκριμένου Γραφείου της νέας δομής. Δεν προβλέπει τη σύσταση νέων θέσεων.

ΙΩΑΝΝΗΣ ΑΜΑΝΑΤΙΔΗΣ (Υφυπουργός Εξωτερικών): Υπάρχει εξουσιοδότηση όμως μέσα στον νόμο – απ’ όσο πληροφορούμαι μέχρι στιγμής – ότι εκεί μπορεί να δώσει την δυνατότητα, για να φτιάξεις αυτές τις θέσεις. Αυτοί δεν είναι μετακλητοί. Θα οριστούν με προκήρυξη. Δεν πρόκειται για καμιά ρουσφετολογική τοποθέτηση. Θα είναι με έμμισθη εντολή και σύμφωνα με την διάταξη του νόμου – γιατί εσφαλμένως άκουσα και για ΑΣΕΠ – «*εξαιρούνται των διαδικασιών πρόσληψης μέσω του ΑΣΕΠ και οι παρέχοντες υπηρεσίες με έμμισθη εντολή και όσοι δεν αποκτούν ιδιότητα του υπαλλήλου ή σχέση εξαρτημένης εργασίας*». Άρα, λοιπόν, οι διατάξεις του ΑΣΕΠ δεν εφαρμόζονται σε αυτή την περίπτωση, δηλαδή, στην επιλογή νομικών με έμμισθη εντολή. Εφαρμόζεται ο Κώδικας περί δικηγόρων. Και έχει πολύ περισσότερες αρμοδιότητες από τον ν.4048/2012, ο οποίος προβλέπει αυτή την σύσταση.

 Η ΕΝΥ δεν ασχολείται – όπως γνωρίζετε πάρα πολύ καλά – ούτε με νομοσχέδια ούτε με Υπουργικές Αποφάσεις, ΚΥΑ, Προεδρικά Διατάγματα και τα λοιπά. Άρα, λοιπόν, το Νομοθετικό Γραφείο θα βοηθήσει στην λειτουργία συνολικά και προώθηση των απόψεων της Ελληνικής Κυβέρνησης. Ρωτήσατε τι αφορά στο διδακτορικό; Η πολιτική πρόθεση είναι να αφορά – η προϋπόθεση κατοχής διδακτορικού – μόνο στους Εμπειρογνώμονες. Ωστόσο, αν όντως η διατύπωση είναι τέτοια που αφήνει περιθώρια, μπορούμε να κάνουμε μια νομοτεχνική βελτίωση, ώστε να μπορέσουμε να το ρυθμίσουμε αυτό το θέμα.

Όσον αφορά στα θέματα του βαθμολογίου και γιατί δεν ήρθαν τώρα οι διατάξεις. Κοιτάξτε. Μέσα από την απόφαση, την οποία έχει πάρει ουσιαστικά το Νομικό Συμβούλιο του Κράτους και την οποία έχω στα χέρια μου, οι διατάξεις του Οργανισμού, όπως γνωρίζετε πολύ καλά, ουσιαστικά μέσα από αυτό δεν έχουν καταργηθεί ποτέ. Απλώς τι είπε το Νομικό Συμβούλιο του Κράτους; Ότι δεν αφορά στους υπαλλήλους του ΥΠΕΞ το βαθμολόγιο του νόμου Βερναρδάκη, όπως αυτός ορίζεται. Χρειάζεται εκσυγχρονισμός. Αυτό, όμως, θέλει μια πολύ καλή και μεγάλη συζήτηση, η οποία πρέπει να γίνει στα πλαίσια της συνολικής αναδιάταξης του Οργανισμό του Υπουργείου Εξωτερικών και αυτό θα κάνουμε το επόμενο διάστημα. Ήδη, σήμερα, ο Υπουργός, ο κ. Κοτζιάς, στην κοπή της πίτας η οποία έγινε στο Υπουργείο Εξωτερικών, ανέφερε ότι σε τρεις με τέσσερις μήνες θα έρθει το συνολικό νομοσχέδιο γι' αυτό. Είναι μεγάλη καινοτομία και για πρώτη φορά έχει γίνει, η διαφάνεια των απορρήτων δαπανών, επειδή υπήρξαν ζητήματα, άκουσα με ενδιαφέρον τις προτάσεις, οι οποίες ακούστηκαν εδώ, στο επόμενο διάστημα και μέχρι τη συζήτηση που θα γίνει στην Ολομέλεια της Βουλής, θα έχουμε τον χρόνο να τα δούμε.

Θέλω να αναγνωριστεί σε αυτήν την Κυβέρνηση η διαύγεια και το σταμάτημα πλέον ενός τρόπου λειτουργίας των συγκεκριμένων κονδυλίων και είναι δικαίωμα της Βουλής να γνωρίζει και να υπόκεινται στον έλεγχο. Τα άλλα που άκουσα και σαν πρόταση και από τον κ. Κουμουτσάκο και από τον κ. Ξυδάκη και από την κυρία Σταμπουλή, αλλά και τον κ. Δανέλλη, θα το δούμε. Έχουμε το χρόνο μέχρι και την Ολομέλεια να το συζητήσουμε. Δεν μπορώ να δεχθώ το τίτλο «αποσπασματικότητα» και σας είπα γιατί, το είπα και το πρωί. Αποσπασματικό είναι όταν κάτι στον στόχο που βάζεις δεν παίρνεις όλα εκείνα τα μέτρα, έτσι ώστε να λειτουργήσει. Εμείς δεν θέλαμε – και το είπαμε από την αρχή – και δεν θέλουμε κάτι το οποίο είναι συνολικά για το Υπουργείο Εξωτερικών. Είναι μια πρόγευση, αν θέλετε, για το πώς θα προχωρήσουμε.

Υπάρχει, όμως, αναγκαιότητα να λειτουργήσει το ΚΑΣ και το Επιστημονικό Συμβούλιο. Είναι αναγκαιότητα. Υπάρχει αναγκαιότητα να εναρμονιστούμε και γνωρίζετε πάρα πολύ καλά, σας το είπαν και οι φορείς, με την ευρωπαϊκή νομοθεσία, γιατί θα πέσουν πρόστιμα. Αυτά έπρεπε να περάσουν, άρα δεν υπάρχει αποσπασματικότητα, υπάρχει ανάγκη κάποια πράγματα να τρέξουν πιο μπροστά και αυτή την ανάγκη υπηρετούμε. Ελπίζω με όσα θα συνεχιστούν και στο επόμενο διάστημα και στις συζητήσεις, να μπορέσουμε να καταλήξουμε ώστε το νομοσχέδιο αυτό, τη θετική αύρα, εάν το θέλετε, η οποία βγήκε από τη σημερινή συνεδρίαση της Επιτροπής, να εκφραστεί και σε ψήφο, ειδικά από τα κόμματα, τα οποία είχαν επιφυλαχθεί.

Ένα τελευταίο σχόλιο. Καταλαβαίνω τη δυσκολία, όταν πραγματικά θέλεις και καταλαβαίνει κάποιος την αναγκαιότητα της συναίνεσης, αλλά ταυτόχρονα – και αναφέρομαι ειδικά στο κόμμα της Νέας Δημοκρατίας – πρέπει να υπηρετήσεις και μια συνολική λογική που έχει το κόμμα σου έχει χαράξει ότι απέναντι σε όλα, καταστροφολογία και λοιπά, καταλαβαίνω τη δυσκολία αυτή, γιατί πολλά θετικά ακούστηκαν και με πολλή ωριμότητα στην αίθουσα αυτή. Ευχαριστώ πολύ.

ΣΠΥΡΙΔΩΝ ΔΑΝΕΛΛΗΣ (Ειδικός Αγορητής του Ποταμιού): Κύριε Υπουργέ, πόσοι είναι οι υπάλληλοι;

ΙΩΑΝΝΗΣ ΑΜΑΝΑΤΙΔΗΣ (Υφυπουργός Εξωτερικών): Τέσσερις είναι ουσιαστικά.

ΣΠΥΡΙΔΩΝ ΔΑΝΕΛΛΗΣ (Ειδικός Αγορητής του «Ποταμιού»): Για τη Ειδική Υπηρεσία Νομοθετικού έργου.

ΙΩΑΝΝΗΣ ΑΜΑΝΑΤΙΔΗΣ (Υφυπουργός Εξωτερικών): Έως τέσσερις είναι στο Επιστημονικό Συμβούλιο και τέσσερις βάζουμε στο Γραφείο Νομοθετικής Πρωτοβουλίας. Είναι οκτώ, καταργούνται οι 23 του ΕΚΕΜ, τα χρήματα έχω πει ότι προβλέπονται και θα δοθούν για τις υποχρεώσεις και το πρωί είπα κάτι, το οποίο πέρασε έτσι. Μέχρι το 2012, έχουν δοθεί περίπου 2,5 ή 3,5 εκατομμύρια ευρώ στο ΕΚΕΜ, δεν είναι λίγα χρήματα.

ΣΠΥΡΙΔΩΝ ΔΑΝΕΛΛΗΣ (Ειδικός Αγορητής του «Ποταμιού»): Εμείς σας είχαμε κάνει και νομοθετικό έλεγχο, για ποιο λόγο το ΕΚΕΜ ακόμα εξακολουθεί να υφίσταται ως αδειανό κέλυφος, το οποίο δημιουργεί κόστος.

ΙΩΑΝΝΗΣ ΑΜΑΝΑΤΙΔΗΣ (Υφυπουργός Εξωτερικών): Είναι 3.473.000 ευρώ.

ΣΠΥΡΙΔΩΝ ΔΑΝΕΛΛΗΣ (Ειδικός Αγορητής του «Ποταμιού»): Γι' αυτό είπαμε και επικρατήσαμε ότι επιτέλους…

 ΙΩΑΝΝΗΣ ΑΜΑΝΑΤΙΔΗΣ (Υφυπουργός Εξωτερικών): Θα προβλέπονται και τα χρήματα, τα οποία θα δοθούν.

ΝΙΚΟΣ ΞΥΔΑΚΗΣ: Κύριε Υπουργέ, μια τελευταία έκκληση, από τις συζητήσεις με τους συναδέλφους, που είναι παλαιότεροι εμού στην Επιτροπή Εξωτερικών Υποθέσεων και παρακολουθούν όλο το νομοθετικό έργο, υπάρχει η εντύπωση ότι στα τελευταία δύο χρόνια, σε δύο Συνοδούς, μια μικρή και μια μεγαλύτερη που διανύουμε, το πρωτότυπο νομοθετικό έργο του Υπουργείου Εξωτερικών είναι το πρώτο νομοσχέδιο είναι αυτό και είναι μόνο κυρώσεις, τις οποίες τις επεξεργάζεται η Ειδική Νομική Υπηρεσία. Πρέπει να το σκεφθούμε αυτό, μην συστήσουμε ένα Γραφείο Νομοθετικής Πρωτοβουλίας άνευ έργου και αντικειμένου.

ΚΩΝΣΤΑΝΤΙΝΟΣ ΔΟΥΖΙΝΑΣ (Πρόεδρος της Επιτροπής): Το έχετε πει αυτό τρεις φορές, ας το αφήσουμε, το λαμβάνει υπόψη του.

ΙΩΑΝΝΗΣ ΑΜΑΝΑΤΙΔΗΣ (Υφυπουργός Εξωτερικών): Μου δίνεται η ευκαιρία να πω ότι αυτό θέλουμε να σταματήσει και ότι μια μεγάλη νομοθετική πρωτοβουλία είναι το νομοσχέδιο για την αλλαγή του Οργανισμού του Υπουργείου Εξωτερικών, δεύτερη νομοθετική πρωτοβουλία θα είναι η αναδιοργάνωση της Μεταφραστικής Υπηρεσίας και υπάρχει το νομοσχέδιο και έχουμε καταλήξει σε θέσεις και τρέχει για το Συμβούλιο Απόδημου Ελληνισμού.

Αυτές νομίζω είναι μεγάλες νομοθετικές πρωτοβουλίες, οι οποίες θα χρειαστούν. Αλλά, υπάρχουν και άλλα πράγματα.

ΝΙΚΟΣ ΞΥΔΑΚΗΣ: Έχω αναπτύξει τις απόψεις μου…

ΚΩΝΣΤΑΝΤΙΝΟΣ ΔΟΥΖΙΝΑΣ (Πρόεδρος της Επιτροπής): Σας παρακαλώ πολύ. Προχωράμε στην ψήφιση των άρθρων του νομοσχεδίου.

Γίνεται δεκτό το άρθρο 1, όπως τροποποιήθηκε, από τον κ. Υπουργό;

Το άρθρο 1 γίνεται δεκτό, κατά πλειοψηφία.

Γίνεται δεκτό το άρθρο 2, όπως τροποποιήθηκε, από τον κ. Υπουργό;

Το άρθρο 2 γίνεται δεκτό, κατά πλειοψηφία.

Γίνεται δεκτό το άρθρο 3, ως έχει;

Το άρθρο 3 γίνεται δεκτό, κατά πλειοψηφία.

Γίνεται δεκτό το άρθρο 4, όπως τροποποιήθηκε, από τον κ. Υπουργό;

Το άρθρο 4 γίνεται δεκτό, κατά πλειοψηφία.

Γίνεται δεκτό το άρθρο 5, ως έχει;

Το άρθρο 5 γίνεται δεκτό, κατά πλειοψηφία.

Γίνεται δεκτό το άρθρο 6, όπως τροποποιήθηκε, από τον κ. Υπουργό;

Το άρθρο 6 γίνεται δεκτό, κατά πλειοψηφία.

Γίνεται δεκτό το άρθρο 7, ως έχει;

Το άρθρο 7 γίνεται δεκτό, κατά πλειοψηφία.

Γίνεται δεκτό το άρθρο 8, όπως τροποποιήθηκε, από τον κ. Υπουργό;

Το άρθρο 8 γίνεται δεκτό, κατά πλειοψηφία.

Γίνεται δεκτό το άρθρο 9, όπως τροποποιήθηκε, από τον κ. Υπουργό;

Το άρθρο 9 γίνεται δεκτό, κατά πλειοψηφία.

Γίνεται δεκτό το άρθρο 10, όπως τροποποιήθηκε, από τον κ. Υπουργό;

Το άρθρο 10 γίνεται δεκτό, κατά πλειοψηφία.

Γίνεται δεκτό το άρθρο 11, ως έχει;

Το άρθρο 11 γίνεται δεκτό, κατά πλειοψηφία.

Γίνεται δεκτό το άρθρο 12, ως έχει;

Το άρθρο 12 γίνεται δεκτό, κατά πλειοψηφία.

Γίνεται δεκτό το άρθρο 13, ως έχει;

Το άρθρο 13 γίνεται δεκτό, κατά πλειοψηφία.

Γίνεται δεκτό το άρθρο 14, όπως τροποποιήθηκε, από τον κ. Υπουργό;

Το άρθρο 14 γίνεται δεκτό, κατά πλειοψηφία.

Γίνεται δεκτό το άρθρο 15, ως έχει;

Το άρθρο 15 γίνεται δεκτό, κατά πλειοψηφία.

Γίνεται δεκτό το άρθρο 16, ως έχει;

Το άρθρο 16 γίνεται δεκτό, κατά πλειοψηφία.

Γίνεται δεκτό το άρθρο 17, ως έχει;

Το άρθρο 17 γίνεται δεκτό, κατά πλειοψηφία.

Γίνεται δεκτό το άρθρο 18, όπως τροποποιήθηκε, από τον κ. Υπουργό;

Το άρθρο 18 γίνεται δεκτό, κατά πλειοψηφία.

Γίνεται δεκτό το άρθρο 19, ως έχει;

Το άρθρο 19 γίνεται δεκτό, κατά πλειοψηφία.

Επομένως, το σχέδιο νόμου του Υπουργείου Εξωτερικών «Τροποποίηση του Κώδικα Κανονισμού του Υπουργείου Εξωτερικών και λοιπές διατάξεις», γίνεται δεκτό επί της αρχής, επί των άρθρων και στο σύνολό του, κατά πλειοψηφία.

Στο σημείο αυτό γίνεται η γ΄ ανάγνωση του καταλόγου των μελών της Επιτροπής. Παρόντες ήταν οι Βουλευτές κ.κ. Βάλια Βαγιωνάκη, Γιάννης Δέδες, Κωνσταντίνος Δουζίνας, Δημήτριος Εμμανουηλίδης, Αννέτα Καββαδία, Νίνα Κασιμάτη, Γεώργιος Κυρίτσης, Μουσταφά Μουσταφά, Δημήτρης Μάρδας, Γιώργος Ντζιμάνης, Νικόλαος Ξυδάκης, Ελένη Σταματάκη, Αφροδίτη Σταμπουλή, Μαρία Τριανταφύλλου, Αθανάσιος Δαβάκης, Αναστάσιος Δημοσχάκης, Ιωάννης Κεφαλογιάννης, Γεώργιος Κουμουτσάκος, Ευάγγελος - Βασίλειος Μεϊμαράκης, Κωνσταντίνος Τσιάρας, Αθανάσιος Θεοχαρόπουλος, Οδυσσέας Κωνσταντινόπουλος και Ανδρέας Λοβέρδος.

Τέλος και περί ώρα 17.40΄ λύθηκε η συνεδρίαση.

 **Ο ΠΡΟΕΔΡΟΣ ΤΗΣ ΕΠΙΤΡΟΠΗΣ Η ΓΡΑΜΜΑΤΕΑΣ**

 **ΚΩΝΣΤΑΝΤΙΝΟΣ ΔΟΥΖΙΝΑΣ ΜΑΡΙΑ ΤΡΙΑΝΤΑΦΥΛΛΟΥ**